title: Σύσταση του Συμβουλίου, της 14ης Μαΐου 2019, για την αξιολόγηση της προόδου των συμμετεχόντων κρατών μελών ως προς την εκπλήρωση των υποχρεώσεων που έχουν αναληφθεί στο πλαίσιο της Μόνιμης Διαρθρωμένης Συνεργασίας (PESCO)

text:
               15.5.2019

               EL

               Επίσημη Εφημερίδα της Ευρωπαϊκής Ένωσης

               C 166/1

      ΣΥΣΤΑΣΗ ΤΟΥ ΣΥΜΒΟΥΛΙΟΥ
      της 14ης Μαΐου 2019
      για την αξιολόγηση της προόδου των συμμετεχόντων κρατών μελών ως προς την εκπλήρωση των υποχρεώσεων που έχουν αναληφθεί στο πλαίσιο της Μόνιμης Διαρθρωμένης Συνεργασίας (PESCO)
      (2019/C 166/01)
      ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 46 παράγραφος 6,
      Έχοντας υπόψη το πρωτόκολλο αριθ. 10 που είναι προσαρτημένο στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης και αφορά τη μόνιμη διαρθρωμένη συνεργασία η οποία θεσπίζεται με το άρθρο 42 της Συνθήκης για την Ευρωπαϊκή Ένωση,
      Έχοντας υπόψη την απόφαση (ΚΕΠΠΑ) 2017/2315 του Συμβουλίου, της 11ης Δεκεμβρίου 2017, για τη θεσμοθέτηση Μόνιμης Διαρθρωμένης Συνεργασίας (PESCO) και την κατάρτιση του καταλόγου των συμμετεχόντων κρατών μελών (1),
      Έχοντας υπόψη την πρόταση της Ύπατης Εκπροσώπου της Ένωσης για Θέματα Εξωτερικής Πολιτικής και Πολιτικής Ασφαλείας,
      Εκτιμώντας τα ακόλουθα:

                  (1)

                  Το άρθρο 4 παράγραφος 2 στοιχείο δ) της απόφασης (ΚΕΠΠΑ) 2017/2315 προβλέπει ότι το Συμβούλιο εκδίδει αποφάσεις και συστάσεις όπου αξιολογούνται οι συνεισφορές των συμμετεχόντων κρατών μελών για την εκπλήρωση των συμφωνηθεισών υποχρεώσεων, σύμφωνα με τον μηχανισμό που περιγράφεται στο άρθρο 6 της εν λόγω απόφασης.

                  (2)

                  Το άρθρο 6 παράγραφος 3 της απόφασης (ΚΕΠΠΑ) 2017/2315 προβλέπει ότι, βάσει της ετήσιας έκθεσης για την PESCO που υποβάλλει ο Ύπατος Εκπρόσωπος της Ένωσης για τις εξωτερικές υποθέσεις και την πολιτική ασφάλειας (Ύπατος Εκπρόσωπος) στο Συμβούλιο, το Συμβούλιο επανεξετάζει άπαξ ετησίως κατά πόσον τα συμμετέχοντα κράτη μέλη εξακολουθούν να τηρούν τις πλέον δεσμευτικές υποχρεώσεις που αναφέρονται στο άρθρο 3 της εν λόγω απόφασης.

                  (3)

                  Σύμφωνα με την παράγραφο 15 της σύστασης του Συμβουλίου, της 6ης Μαρτίου 2018, σχετικά με χάρτη πορείας για την εφαρμογή της μόνιμης διαρθρωμένης συνεργασίας (PESCO) (2), ο Ύπατος Εκπρόσωπος θα πρέπει να υποβάλει την πρώτη ετήσια έκθεσή του τον Απρίλιο του 2019 ή τουλάχιστον πριν από το σχετικό Συμβούλιο Εξωτερικών Υποθέσεων κατά το πρώτο εξάμηνο του έτους, ώστε να ληφθούν υπόψη τα επικαιροποιημένα εθνικά σχέδια εφαρμογής που υπέβαλαν τα συμμετέχοντα κράτη μέλη ως τις 10 Ιανουαρίου 2019. Στην παράγραφο 16 της εν λόγω σύστασης ορίζεται ότι η Στρατιωτική Επιτροπή της Ευρωπαϊκής Ένωσης (ΣΕΕΕ) θα πρέπει να παρέχει στην Επιτροπή Πολιτικής και Ασφάλειας (ΕΠΑ) στρατιωτική γνωμοδότηση και συστάσεις που θα της δίνουν τη δυνατότητα να προετοιμάζει την επανεξέταση του Συμβουλίου ως προς το αν τα συμμετέχοντα κράτη μέλη εξακολουθούν να ικανοποιούν τις πλέον δεσμευτικές υποχρεώσεις τους, ως τον Μάιο κάθε έτους.

                  (4)

                  Σύμφωνα με την παράγραφο 26 της σύστασης του Συμβουλίου της 15ης Οκτωβρίου 2018 σχετικά με την αλληλουχία της εκπλήρωσης των πλέον δεσμευτικών υποχρεώσεων που έχουν αναληφθεί στο πλαίσιο της μόνιμης διαρθρωμένης συνεργασίας (PESCO) και τον καθορισμό πλέον συγκεκριμένων στόχων (3), η Ύπατη Εκπρόσωπος πρέπει να λάβει υπόψη την εν λόγω σύσταση στην ετήσια έκθεση για την PESCO, η οποία θα στηρίξει την αξιολόγηση της εκπλήρωσης των πλέον δεσμευτικών υποχρεώσεων από κάθε συμμετέχον κράτος μέλος.

                  (5)

                  Στις 19 Νοεμβρίου 2018 το Συμβούλιο εξέδωσε την απόφαση (ΚΕΠΠΑ) 2018/1797 (4) για την τροποποίηση και ενημέρωση της απόφασης (ΚΕΠΠΑ) 2018/340 που καταρτίζει τον κατάλογο των έργων PESCO.

                  (6)

                  Στις 22 Μαρτίου 2019 η Ύπατη Εκπρόσωπος υπέβαλε στο Συμβούλιο την ετήσια έκθεσή της για την πορεία της εφαρμογής της PESCO, καλύπτοντας, μεταξύ άλλων, την εκπλήρωση των οικείων υποχρεώσεων από κάθε συμμετέχον κράτος μέλος, σύμφωνα με τα επικαιροποιημένα και αναθεωρημένα εθνικά σχέδια εφαρμογής.

                  (7)

                  Σε αυτή τη βάση, το Συμβούλιο θα πρέπει συνεπώς να εκδώσει σύσταση με την οποία θα αξιολογείται η πρόοδος των συμμετεχόντων κρατών μελών ως προς την εκπλήρωση των υποχρεώσεων που έχουν αναληφθεί στο πλαίσιο της PESCO,

            ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:
      I.   Στόχος και πεδίο εφαρμογής

                  1.

                  Στόχος της παρούσας σύστασης είναι να αξιολογήσει τις συνεισφορές των συμμετεχόντων κρατών μελών για την εκπλήρωση των πλέον δεσμευτικών υποχρεώσεων που έχουν αναληφθεί στο πλαίσιο της μόνιμης διαρθρωμένης συνεργασίας (PESCO), βάσει της ετήσιας έκθεσης για την πορεία εφαρμογής της PESCO που παρουσίασε η Ύπατη Εκπρόσωπος στις 22 Μαρτίου 2019 (ετήσια έκθεση), χρησιμοποιώντας τις πληροφορίες που παρέχουν τα συμμετέχοντα κράτη μέλη στα εθνικά τους σχέδια εφαρμογής.

                  2.

                  Η παρούσα σύσταση λαμβάνει επίσης υπόψη τις εκθέσεις των συμμετεχόντων κρατών μελών προς το Συμβούλιο σχετικά με την πρόοδο υλοποίησης των έργων PESCO το 2018, καθώς και την έκθεση που εκπόνησε η γραμματεία της PESCO σχετικά με τα αρχικά διδάγματα για τα έργα PESCO.

            II.   Διαπιστώσεις και αξιολόγηση

                  3.

                  Η πρώτη ετήσια έκθεση της Ύπατης Εκπροσώπου είναι ευπρόσδεκτη ως μια στέρεη βάση για να αξιολογήσει το Συμβούλιο την πορεία εφαρμογής της PESCO, συμπεριλαμβανομένης της εκπλήρωσης των οικείων υποχρεώσεων από κάθε συμμετέχον κράτος μέλος.

                  4.

                  Θα πρέπει να διασφαλιστεί η συνοχή ανάμεσα στην PESCO, τη συντονισμένη ετήσια επανεξέταση στον τομέα της άμυνας (CARD), το ευρωπαϊκό πρόγραμμα βιομηχανικής ανάπτυξης στον τομέα της άμυνας (EDIDP) και το μελλοντικό Ευρωπαϊκό Ταμείο Άμυνας (ΕΤΑ), καθώς και σε άλλες αμυντικές πρωτοβουλίες της ΕΕ, προκειμένου να συμβάλουν στην επίτευξη του επιπέδου φιλοδοξίας της Ένωσης στον τομέα της ασφάλειας και της άμυνας. Στο πλαίσιο αυτό, υπενθυμίζεται ότι η Ύπατη Εκπρόσωπος/Αντιπρόεδρος/Επικεφαλής του Ευρωπαϊκού Οργανισμού Άμυνας (ΕΟΑ) κλήθηκε να συνεχίσει να προωθεί περαιτέρω συνέργειες και τη συνοχή μεταξύ των αμυντικών πρωτοβουλιών της ΕΕ, σε στενή διαβούλευση με τα κράτη μέλη.

                  5.

                  Με τις τρέχουσες και μελλοντικές προσπάθειές τους, τα συμμετέχοντα κράτη μέλη αποδεικνύουν τη συνεισφορά τους στην εκπλήρωση των 20 πλέον δεσμευτικών υποχρεώσεων που έχουν συμφωνηθεί στο πλαίσιο της PESCO, και κάνουν περαιτέρω βήματα προς την επίτευξη του επιπέδου φιλοδοξίας της Ένωσης στον τομέα της ασφάλειας και της άμυνας, βελτιώνοντας έτσι αφενός την ικανότητα της Ένωσης να ενεργεί ως εγγυητής της ασφάλειας και αφετέρου τη στρατηγική αυτονομία της, και ενισχύοντας την ικανότητά της να συνεργάζεται με εταίρους και να προστατεύει τους πολίτες της.

                  6.

                  Τα κράτη μέλη διαθέτουν μόνο ένα «ενιαίο σύνολο δυνάμεων» που μπορούν να χρησιμοποιούν σε διαφορετικά πλαίσια και, συνεπώς, η ανάπτυξη των δυνατοτήτων των κρατών μελών στο πλαίσιο της ΕΕ θα συμβάλει επίσης στην ενίσχυση δυνατοτήτων δυνητικώς διαθέσιμων στα Ηνωμένα Έθνη και το NATO.

                  7.

                  Προκειμένου να παράσχει καθοδήγηση για την περαιτέρω εφαρμογή της PESCO σε αυτό το πρώτο στάδιο, το Συμβούλιο υπογραμμίζει ότι, σε γενικές γραμμές, τα συμμετέχοντα κράτη μέλη:

                              α)

                              έχουν σημειώσει πρόοδο όσον αφορά τις υποχρεώσεις που σχετίζονται με τους αμυντικούς προϋπολογισμούς και τις κοινές επενδύσεις στον τομέα της άμυνας. Η πρόοδος αυτή πρέπει να διατηρηθεί και, όπου είναι αναγκαίο, να ενισχυθεί περαιτέρω τα προσεχή έτη σύμφωνα με τους πλέον συγκεκριμένους στόχους,

                              β)

                              έχουν αρχίσει να χρησιμοποιούν εργαλεία, πρωτοβουλίες και μέσα της ΕΕ στον εθνικό αμυντικό σχεδιασμό, όπως το αναθεωρημένο σχέδιο ανάπτυξης δυνατοτήτων, η CARD και το EDIDP, και έχουν αρχίσει να προετοιμάζονται για το ΕΤΑ για την περίοδο 2021-2027. Τα συμμετέχοντα κράτη μέλη παροτρύνονται να εντείνουν τις προσπάθειές τους για την περαιτέρω αντιμετώπιση των πλέον δεσμευτικών υποχρεώσεων στους αντίστοιχους τομείς, χρησιμοποιώντας με τον βέλτιστο τρόπο τα εργαλεία, τις πρωτοβουλίες και τα μέσα της Ευρωπαϊκής Ένωσης στις εθνικές τους διαδικασίες αμυντικού σχεδιασμού. Στο πλαίσιο αυτό, έχει διασφαλισθεί και θα εξακολουθήσει να διασφαλίζεται σε περιπτώσεις αλληλοεπικάλυψης απαιτήσεων η συνοχή των αποτελεσμάτων της CARD και του σχεδίου ανάπτυξης δυνατοτήτων, αφενός, με τις αντίστοιχες διαδικασίες του ΝΑΤΟ, όπως η διαδικασία αμυντικού σχεδιασμού του ΝΑΤΟ (NDPP), αφετέρου, με παράλληλη αναγνώριση της διαφορετικής φύσης των δύο οργανισμών και των αντίστοιχων αρμοδιοτήτων τους.

                              γ)

                              καλούνται να σημειώσουν σημαντική πρόοδο ως προς την εκπλήρωση των πλέον δεσμευτικών υποχρεώσεων που σχετίζονται με την εναρμόνιση των αντίστοιχων αμυντικών τους μέσων, ιδίως όσον αφορά την ενίσχυση της συνεργατικής ανάπτυξης δυνατοτήτων, σύμφωνα με το σχέδιο ανάπτυξης δυνατοτήτων και τις συναφείς υποθέσεις σε στρατηγικό πλαίσιο που αναπτύσσονται επί του παρόντος, ενώ αναγνωρίζεται παράλληλα ότι αυτό απαιτεί συνεχή και πιο μακροπρόθεσμη προσπάθεια.

                              δ)

                              παροτρύνονται, σύμφωνα με τις πλέον δεσμευτικές υποχρεώσεις και τη σύσταση του Συμβουλίου της 15ης Οκτωβρίου 2018 σχετικά με την αλληλουχία της εκπλήρωσης των πλέον δεσμευτικών υποχρεώσεων και τον καθορισμό πλέον συγκεκριμένων στόχων: να συνεχίσουν τις θετικές τους προσπάθειες για τη βελτίωση της διαλειτουργικότητας και της ευελιξίας των δυνάμεών τους· να καταβάλουν περαιτέρω ουσιαστικές προσπάθειες όσον αφορά τις υποχρεώσεις που σχετίζονται με την ενίσχυση της διαθεσιμότητας και της ικανότητας ανάπτυξης των δυνάμεων, μεταξύ άλλων συμπληρώνοντας πιο συστηματικά τον κατάλογο για τις μάχιμες μονάδες της ΕΕ, ιδίως για την κάλυψη υφιστάμενων κενών, τη βάση δεδομένων για την ταχεία αντίδραση, καθώς και τις δηλώσεις απαιτήσεων για τις αποστολές και τις επιχειρήσεις της κοινής πολιτικής ασφάλειας και άμυνας (ΚΠΑΑ)· και να βελτιστοποιήσουν περαιτέρω τις πολυεθνικές δομές και να επιδιώξουν μια φιλόδοξη προσέγγιση όσον αφορά την κοινή χρηματοδότηση στρατιωτικών επιχειρήσεων και αποστολών ΚΠΑΑ, και

                              ε)

                              χρειάζεται να σημειώσουν σημαντική πρόοδο αφενός ως προς την αντιμετώπιση των ελλείψεων δυνατότητων και την υλοποίηση των προτεραιοτήτων που έχουν προσδιοριστεί στο πλαίσιο του σχεδίου ανάπτυξης δυνατοτήτων, συμπεριλαμβανομένης της αποτελεσματικής επίτευξης των στόχων για τις δυνατότητες με ισχυρό αντίκτυπο, και αφετέρου ως προς την αντιμετώπιση της συνεργατικής προσέγγισης ως προτεραιότητας στον εθνικό σχεδιασμό, προκειμένου, μεταξύ άλλων, να εκπληρώσουν τις υποχρεώσεις που σχετίζονται με τη συμμετοχή, κατά περίπτωση, σε καίριας σημασίας κοινά ή ευρωπαϊκά εξοπλιστικά προγράμματα στο πλαίσιο του ΕΟΑ και να συμβάλουν θετικά στην ευρωπαϊκή βιομηχανική και τεχνολογική βάση στον τομέα της άμυνας (ΕΒΤΒΑ). Στο πλαίσιο αυτό, τα συμμετέχοντα κράτη μέλη παροτρύνονται περαιτέρω να παρέχουν τα απαραίτητα στοιχεία που επιτρέπουν την ουσιαστική αξιολόγηση της εκπλήρωσης των υποχρεώσεων σε αυτόν τον τομέα, συμπεριλαμβανομένου του τρόπου με τον οποίο τα σχέδια ανάπτυξης δυνατοτήτων των συμμετεχόντων κρατών μελών ενισχύουν την ΕΒΤΒΑ.

            III.   Εθνικά σχέδια εφαρμογής

                  8.

                  Προκειμένου να διευκολυνθεί η αξιολόγηση της εφαρμογής των υποχρεώσεων, όπως παρουσιάζεται στα εθνικά σχέδια εφαρμογής, και να προσδιοριστούν καλύτερα οι αναδυόμενες τάσεις στους διάφορους τομείς, τα συμμετέχοντα κράτη μέλη παροτρύνονται να βελτιώσουν περαιτέρω την ποιότητα και να αυξήσουν περαιτέρω τον βαθμό λεπτομέρειας των πληροφοριών που παρέχονται στα εθνικά τους σχέδια εφαρμογής, εφαρμόζοντας τη σύσταση του Συμβουλίου της 15ης Οκτωβρίου 2008 σχετικά με την αλληλουχία της εκπλήρωσης των πλέον δεσμευτικών υποχρεώσεων και τον καθορισμό πλέον συγκεκριμένων στόχων. Αυτό ισχύει ιδίως για την παροχή μακρόπνοων σχεδίων, όπου αυτό είναι δυνατόν.

                  9.

                  Τα συμμετέχοντα κράτη μέλη παροτρύνονται να συνεχίσουν να συμμετέχουν σε διμερείς διαλόγους με τη γραμματεία της PESCO σχετικά με την αναθεώρηση και την επικαιροποίηση των μελλοντικών τους εθνικών σχεδίων εφαρμογής. Τα συμμετέχοντα κράτη μέλη θα πρέπει, με την υποστήριξη της γραμματείας της PESCO, να εξακολουθήσουν να διασφαλίζουν τη διαφάνεια μεταξύ τους και να αναπτύσσουν περαιτέρω τη συνοχή και τη συνέπεια σε σχέση με τις πληροφορίες που απαιτούνται και παρέχονται στο πλαίσιο της PESCO και άλλων πρωτοβουλιών που αφορούν την άμυνα, συμπεριλαμβανομένης της CARD. Η γραμματεία της PESCO παροτρύνεται να αναπτύξει περαιτέρω τρόπους για την επαρκή στήριξη των συμμετεχόντων κρατών μελών.

            IV.   Έργα PESCO

                  10.

                  Υπό το πρίσμα των εκθέσεων προς το Συμβούλιο σχετικά με την πρόοδο προς την υλοποίηση των έργων PESCO, τα συμμετέχοντα κράτη μέλη παροτρύνονται να προωθήσουν τις εργασίες και να επικεντρωθούν στην ταχεία και αποτελεσματική υλοποίηση των έργων στα οποία συμμετέχουν, προκειμένου να επιτύχουν απτά αποτελέσματα και προϊόντα με σκοπό την εκπλήρωση των πλέον δεσμευτικών υποχρεώσεων.

                  11.

                  Λαμβανομένων υπόψη των διδαγμάτων που έχουν αντληθεί, αρχής γενομένης από τον επόμενο γύρο προσκλήσεων υποβολής προτάσεων έργων PESCO ενόψει της επικαιροποίησης της απόφασης (ΚΕΠΠΑ) 2018/1797, τα συμμετέχοντα κράτη μέλη, με την υποστήριξη της γραμματείας της PESCO, καλούνται ιδίως:

                              α)

                              να ανταποκριθούν στο πλήρες φάσμα των προτεραιοτήτων ανάπτυξης δυνατοτήτων της ΕΕ που προσδιορίζονται στο σχέδιο ανάπτυξης δυνατοτήτων, συμπεριλαμβανομένων των στόχων για τις δυνατότητες με ισχυρό αντίκτυπο, των υποθέσεων σε στρατηγικό πλαίσιο αφού εγκριθούν από τα κράτη μέλη που συμμετέχουν στον ΕΟΑ, και να λάβουν υπόψη τα πορίσματα της CARD·

                              β)

                              να αναπτύξουν έργα που αποσκοπούν στην αξιοποίηση της συνεργασίας μεταξύ υφιστάμενων στρατιωτικών δυνατοτήτων και να καθιστούν τις δυνατότητες αυτές διαθέσιμες για αποστολές και επιχειρήσεις·

                              γ)

                              να υποβάλλουν από κοινού προτάσεις έργων από δύο τουλάχιστον συμμετέχοντα κράτη μέλη, οι οποίες θα πρέπει να αξιολογούνται, μεταξύ άλλων κριτηρίων, με βάση τον βαθμό ωριμότητας της πρότασης έργου και μια αρχική επισκόπηση των χρηματοδοτικών και λοιπών αναγκαίων πόρων της.

                        Η γραμματεία της PESCO καλείται να παρουσιάσει περαιτέρω εξειδικευμένα κριτήρια για την αξιολόγηση των έργων πριν από την επόμενη πρόσκληση υποβολής προτάσεων έργων.

                  12.

                  Μετά το 2019, προκειμένου να εξασφαλιστούν καλύτερη συνοχή και συγχρονισμός των αμυντικών πρωτοβουλιών της ΕΕ και να δοθεί έμφαση σε πιο τεκμηριωμένα έργα, η επόμενη πρόσκληση υποβολής προτάσεων για έργα PESCO αναμένεται να πραγματοποιηθεί το 2021, με την επιφύλαξη μελλοντικών αποφάσεων. Με βάση περαιτέρω διδάγματα, τα συμμετέχοντα κράτη μέλη θα εξετάσουν στη συνέχεια το ενδεχόμενο να μεταβούν σε διετή διαδικασία. Υπενθυμίζεται ότι τα μέλη του έργου έχουν τη δυνατότητα να εμπλέκουν την Επιτροπή, κατά περίπτωση, στις διαδικασίες του έργου, σύμφωνα με τους κανόνες διακυβέρνησης για τα έργα PESCO.

            V.   Μελλοντική πορεία

                  13.

                  Τα συμμετέχοντα κράτη μέλη καλούνται να επανεξετάσουν τα εθνικά τους σχέδια εφαρμογής με σκοπό την επικαιροποίησή τους, όπου αρμόζει, σύμφωνα με τη σύσταση του Συμβουλίου της 15ης Οκτωβρίου 2008 σχετικά με την αλληλουχία της εκπλήρωσης των πλέον δεσμευτικών υποχρεώσεων και τον καθορισμό πλέον συγκεκριμένων στόχων και λαμβάνοντας υπόψη τα πορίσματα και τις συστάσεις της ετήσιας έκθεσης, και να τα υποβάλουν έως τις 10 Ιανουαρίου 2020.

                  14.

                  Πέρα από την περιγραφή της πορείας της εφαρμογής της PESCO, συμπεριλαμβανομένης της εκπλήρωσης των οικείων υποχρεώσεων από κάθε συμμετέχον κράτος μέλος σύμφωνα με το εθνικό του σχέδιο εφαρμογής, ο Ύπατος Εκπρόσωπος καλείται να διατυπώσει επίσης εντός της ετήσιας έκθεσης για το 2020 τις πρώτες προτάσεις ενόψει της διαδικασίας στρατηγικής επανεξέτασης στο τέλος του πρώτου σταδίου της PESCO (2018-2020), λαμβάνοντας υπόψη άλλες σχετικές πρωτοβουλίες της ΕΕ που συμβάλλουν στην επίτευξη του επιπέδου φιλοδοξίας της Ένωσης στον τομέα της ασφάλειας και της άμυνας.

         Βρυξέλλες, 14 Μαΐου 2019.

               Για το Συμβούλιο

               Ο Πρόεδρος

            F. MOGHERINI

         (1)  ΕΕ L 331 της 14.12.2017, σ. 57.

         (2)  ΕΕ C 88 της 8.3.2018, σ. 1.

         (3)  ΕΕ C 374 της 16.10.2018, σ. 1.

         (4)  Απόφαση (ΚΕΠΠΑ) 2018/1797 του Συμβουλίου, της 19ης Νοεμβρίου 2018, για την τροποποίηση και ενημέρωση της απόφασης (ΚΕΠΠΑ) 2018/340 που καταρτίζει τον κατάλογο των έργων PESCO (ΕΕ L 294 της 21.11.2018, σ. 18).


title: Σύσταση της Επιτροπής, της 18ης Ιουνίου 2019, σχετικά με το προσχέδιο του ενοποιημένου εθνικού σχεδίου του Βελγίου για την ενέργεια και το κλίμα για την περίοδο 2021-2030

text:
               3.9.2019

               EL

               Επίσημη Εφημερίδα της Ευρωπαϊκής Ένωσης

               C 297/1

      ΣΥΣΤΑΣΗ ΤΗΣ ΕΠΙΤΡΟΠΗΣ
      της 18ης Ιουνίου 2019
      σχετικά με το προσχέδιο του ενοποιημένου εθνικού σχεδίου του Βελγίου για την ενέργεια και το κλίμα για την περίοδο 2021-2030
      (2019/C 297/01)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τον κανονισμό (ΕΕ) 2018/1999 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για τη διακυβέρνηση της Ενεργειακής Ένωσης και της Δράσης για το Κλίμα, για την τροποποίηση των κανονισμών (ΕΚ) αριθ. 663/2009 και (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου, των οδηγιών 94/22/ΕΚ, 98/70/ΕΚ, 2009/31/ΕΚ, 2009/73/ΕΚ, 2010/31/ΕΕ, 2012/27/ΕΕ και 2013/30/ΕΕ του Ευρωπαϊκού Κοινοβουλίου και του Συμβουλίου, των οδηγιών 2009/119/ΕΚ και (ΕΕ) 2015/652 του Συμβουλίου και για την κατάργηση του κανονισμού (ΕΕ) αριθ. 525/2013 του Ευρωπαϊκού Κοινοβουλίου και του Συμβουλίου (1), και ιδίως το άρθρο 9 παράγραφος 2,
      Εκτιμώντας τα ακόλουθα:

                  (1)

                  Δυνάμει του κανονισμού (ΕΕ) 2018/1999, κάθε κράτος μέλος υποχρεούται να υποβάλει στην Επιτροπή προσχέδιο του ενοποιημένου εθνικού σχεδίου για την ενέργεια και το κλίμα που καλύπτει την περίοδο από το 2021 έως το 2030 σύμφωνα με το άρθρο 3 παράγραφος 1 και το παράρτημα I του εν λόγω κανονισμού. Τα πρώτα προσχέδια των ενοποιημένων εθνικών σχεδίων για την ενέργεια και το κλίμα έπρεπε να υποβληθούν έως τις 31 Δεκεμβρίου 2018.

                  (2)

                  Το Βέλγιο υπέβαλε το προσχέδιο του ενοποιημένου εθνικού σχεδίου για την ενέργεια και το κλίμα στις 31 Δεκεμβρίου 2018. Η υποβολή του εν λόγω προσχεδίου αποτελεί τη βάση και το πρώτο βήμα της επαναληπτικής διαδικασίας μεταξύ της Επιτροπής και των κρατών μελών για την οριστικοποίηση των ενοποιημένων εθνικών σχεδίων για την ενέργεια και το κλίμα και την επακόλουθη εφαρμογή τους.

                  (3)

                  Δυνάμει του κανονισμού (ΕΕ) 2018/1999, η Επιτροπή οφείλει να αξιολογήσει τα προσχέδια των ενοποιημένων εθνικών σχεδίων για την ενέργεια και το κλίμα. Η Επιτροπή προέβη σε εμπεριστατωμένη αξιολόγηση του προσχεδίου του ενοποιημένου εθνικού σχεδίου του Βελγίου για την ενέργεια και το κλίμα, λαμβάνοντας υπόψη τα σχετικά στοιχεία του κανονισμού (ΕΕ) 2018/1999. Η εν λόγω αξιολόγηση (2) δημοσιεύεται μαζί με την παρούσα σύσταση. Οι συστάσεις που ακολουθούν βασίζονται στην εν λόγω αξιολόγηση.

                  (4)

                  Ειδικότερα, οι συστάσεις της Επιτροπής μπορούν να εξετάζουν i) το επίπεδο φιλοδοξίας των στόχων, επιδιώξεων και συνεισφορών για τη συλλογική επίτευξη των στόχων της Ενεργειακής Ένωσης και, ιδίως, των επιδιώξεων της Ένωσης για το 2030 όσον αφορά τις ανανεώσιμες πηγές ενέργειας και την ενεργειακή απόδοση, καθώς και το επίπεδο διασυνδεσιμότητας ηλεκτρικής ενέργειας στο οποίο αποσκοπεί το κράτος μέλος το 2030, ii) τις πολιτικές και τα μέτρα σχετικά με τους στόχους σε επίπεδο κράτους μέλους και Ένωσης, καθώς και άλλες πολιτικές και μέτρα με ενδεχόμενο διασυνοριακό ενδιαφέρον, iii) οποιεσδήποτε πρόσθετες πολιτικές και μέτρα που ενδεχομένως απαιτούνται στο πλαίσιο των ενοποιημένων εθνικών σχεδίων για την ενέργεια και το κλίμα, iv) τις αλληλεπιδράσεις και τη συνοχή των υπαρχουσών και των προγραμματισμένων πολιτικών και μέτρων που περιλαμβάνονται στο ενοποιημένο εθνικό σχέδιο για την ενέργεια και το κλίμα στο πλαίσιο μίας διάστασης και μεταξύ διαφορετικών διαστάσεων της Ενεργειακής Ένωσης.

                  (5)

                  Κατά την εκπόνηση των συστάσεών της, η Επιτροπή εξέτασε την ανάγκη, αφενός, να αθροιστούν ορισμένες ποσοτικοποιημένες προγραμματισμένες συνεισφορές από όλα τα κράτη μέλη, προκειμένου να αξιολογηθεί η φιλοδοξία σε επίπεδο Ένωσης και, αφετέρου, να παρασχεθεί επαρκής χρόνος σε κάθε κράτος μέλος, ώστε να λάβει δεόντως υπόψη τις συστάσεις της Επιτροπής πριν οριστικοποιήσει το εθνικό του σχέδιο.

                  (6)

                  Οι συστάσεις της Επιτροπής όσον αφορά τις φιλοδοξίες των κρατών μελών για την ενέργεια από ανανεώσιμες πηγές βασίζονται σε έναν μαθηματικό τύπο που ορίζεται στο παράρτημα II του κανονισμού (ΕΕ) 2018/1999 και βασίζεται σε αντικειμενικά κριτήρια.

                  (7)

                  Όσον αφορά την ενεργειακή απόδοση, οι συστάσεις της Επιτροπής βασίζονται στην αξιολόγηση του εθνικού επιπέδου φιλοδοξίας που περιλαμβάνεται στο προσχέδιο ενοποιημένου εθνικού σχεδίου για την ενέργεια και το κλίμα, σε σύγκριση με το συλλογικό επίπεδο των προσπαθειών που απαιτούνται για την επίτευξη των επιδιώξεων της Ένωσης, λαμβάνοντας υπόψη τις πληροφορίες που παρέχονται για συγκεκριμένες εθνικές περιστάσεις, κατά περίπτωση. Οι τελικές εθνικές συνεισφορές στον τομέα της ενεργειακής απόδοσης θα πρέπει να αντικατοπτρίζουν το οικονομικά αποδοτικό δυναμικό εξοικονόμησης ενέργειας και να υποστηρίζονται από μια στιβαρή μακροπρόθεσμη στρατηγική ανακαίνισης κτιρίων και μέτρα εφαρμογής της υποχρέωσης εξοικονόμησης ενέργειας που απορρέει από το άρθρο 7 της οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου (3). Τα κράτη μέλη θα πρέπει επίσης να αποδείξουν ότι έχουν λάβει δεόντως υπόψη την αρχή της προτεραιότητας στην ενεργειακή απόδοση, ιδίως εξηγώντας τον τρόπο με τον οποίο η ενεργειακή απόδοση συμβάλλει στην οικονομικά αποδοτική επίτευξη των εθνικών στόχων για ανταγωνιστική οικονομία χαμηλών ανθρακούχων εκπομπών, ασφάλεια του ενεργειακού εφοδιασμού και αντιμετώπιση της ενεργειακής φτώχειας.

                  (8)

                  Βάσει του κανονισμού για τη διακυβέρνηση, τα κράτη μέλη οφείλουν να παρέχουν μια γενική επισκόπηση των επενδύσεων που απαιτούνται για την επίτευξη των στόχων, των επιδιώξεων και των συνεισφορών που καθορίζονται στο ενοποιημένο εθνικό σχέδιο για την ενέργεια και το κλίμα, καθώς και μια γενική εκτίμηση των πηγών των εν λόγω επενδύσεων. Τα εθνικά σχέδια για την ενέργεια και το κλίμα θα πρέπει να διασφαλίζουν τη διαφάνεια και την προβλεψιμότητα των εθνικών πολιτικών και μέτρων εγγύησης της ασφάλειας των επενδυτών.

                  (9)

                  Παράλληλα, στο πλαίσιο του κύκλου του Ευρωπαϊκού Εξαμήνου 2018-2019, η Επιτροπή έχει δώσει ιδιαίτερη έμφαση στις επενδυτικές ανάγκες των κρατών μελών στους τομείς της ενέργειας και του κλίματος. Αυτό αντικατοπτρίζεται στην έκθεση χώρας του 2019 για το Βέλγιο (4) και στη σύσταση της Επιτροπής για σύσταση του Συμβουλίου προς το Βέλγιο (5), στο πλαίσιο της διαδικασίας του Ευρωπαϊκού Εξαμήνου. Η Επιτροπή, στην αξιολόγηση των προσχεδίων των ενοποιημένων εθνικών σχεδίων για την ενέργεια και το κλίμα, έλαβε υπόψη τις τελευταίες διαπιστώσεις και συστάσεις του Ευρωπαϊκού Εξαμήνου. Οι συστάσεις της Επιτροπής είναι συμπληρωματικές των τελευταίων ειδικών ανά χώρα συστάσεων που εκδόθηκαν στο πλαίσιο του Ευρωπαϊκού Εξαμήνου. Τα κράτη μέλη θα πρέπει επίσης να διασφαλίζουν ότι στα ενοποιημένα εθνικά σχέδιά τους για την ενέργεια και το κλίμα λαμβάνονται υπόψη οι τελευταίες ειδικές ανά χώρα συστάσεις που έχουν εκδοθεί στο πλαίσιο του Ευρωπαϊκού Εξαμήνου.

                  (10)

                  Επιπλέον, βάσει του κανονισμού για τη διακυβέρνηση, κάθε κράτος μέλος οφείλει να λαμβάνει δεόντως υπόψη τυχόν συστάσεις της Επιτροπής στο προσχέδιο του ενοποιημένου εθνικού σχεδίου για την ενέργεια και το κλίμα που πρέπει να υποβληθεί έως τις 31 Δεκεμβρίου 2019 και, εάν το ενδιαφερόμενο κράτος μέλος δεν λάβει υπόψη σύσταση ή ουσιώδες μέρος αυτής, το εν λόγω κράτος μέλος θα πρέπει να παρέχει και να δημοσιοποιεί τη σχετική αιτιολογία.

                  (11)

                  Κατά περίπτωση, τα κράτη μέλη θα πρέπει, στα ενοποιημένα εθνικά τους σχέδια για την ενέργεια και το κλίμα και στις επικαιροποιήσεις τους κατά τα επόμενα έτη, να αναφέρουν τα ίδια δεδομένα με τα δεδομένα που υποβάλλουν στην Eurostat ή στον Ευρωπαϊκό Οργανισμό Περιβάλλοντος. Η χρήση της ίδιας πηγής και, εφόσον είναι διαθέσιμες, των ευρωπαϊκών στατιστικών, είναι επίσης ουσιαστικής σημασίας για τον υπολογισμό της βάσης αναφοράς για τη μοντελοποίηση και τις προβολές. Η χρήση των ευρωπαϊκών στατιστικών θα επιτρέψει την καλύτερη συγκρισιμότητα των δεδομένων και των προβολών που χρησιμοποιούνται στα ενοποιημένα εθνικά σχέδια για την ενέργεια και το κλίμα.

                  (12)

                  Στο τελικό ενοποιημένο εθνικό σχέδιο για την ενέργεια και το κλίμα πρέπει να περιλαμβάνονται όλα τα στοιχεία του παραρτήματος I του κανονισμού (ΕΕ) 2018/1999. Στο πλαίσιο αυτό, θα πρέπει να αξιολογούνται οι μακροοικονομικές επιπτώσεις των προγραμματισμένων πολιτικών και μέτρων και, στο μέτρο του εφικτού, οι επιπτώσεις στην υγεία, στο περιβάλλον, στην απασχόληση και στην εκπαίδευση, οι επιπτώσεις στις δεξιότητες και οι κοινωνικές επιπτώσεις. Στην κατάρτιση του τελικού ενοποιημένου εθνικού σχεδίου για την ενέργεια και το κλίμα πρέπει να συμμετέχουν το κοινό και άλλοι ενδιαφερόμενοι φορείς. Αυτά και άλλα στοιχεία περιγράφονται λεπτομερώς στο συνοδευτικό έγγραφο εργασίας των υπηρεσιών της Επιτροπής (6).

                  (13)

                  Το Βέλγιο κοινοποίησε προσχέδιο του εθνικού σχεδίου για την ενέργεια και το κλίμα, το οποίο συνοδευόταν από προσχέδιο ομοσπονδιακού σχεδίου, τέσσερα προσχέδια περιφερειακών σχεδίων και διάφορα πρόσθετα παραρτήματα. Παρότι μπορούν να προσαρτώνται συμπληρωματικά έγγραφα, το τελικό ΕΣΕΚ πρέπει να περιέχει όλα τα στοιχεία που απαιτούνται από τον κανονισμό, συμπεριλαμβανομένων όλων των πληροφοριών που απαιτούνται για την αξιολόγηση των προτεινόμενων επιπέδων φιλοδοξίας και της επάρκειας του σχεδίου για την επίτευξή τους, ιδίως μέσω συνολικής επισκόπησης των πολιτικών και των μέτρων και συνοδευτικής εκτίμησης επιπτώσεων. Απαιτούνται ουσιαστικές προσπάθειες και πολιτική βούληση για την επίτευξη ενός καλύτερου ενοποιημένου εθνικού σχεδίου για την ενέργεια και το κλίμα, το οποίο με τη σειρά του θα αποτελέσει πιο χρήσιμο εργαλείο για τη διευκόλυνση της συνεργασίας μεταξύ των διαφόρων αρμόδιων αρχών για την επίτευξη της ενεργειακής μετάβασης. Ιδιαίτερη προσοχή πρέπει να δοθεί στη διαχείριση των αλληλεξαρτήσεων μεταξύ των διαστάσεων της απαλλαγής από τις ανθρακούχες εκπομπές και της ενεργειακής απόδοσης και των άλλων διαστάσεων, ιδίως με την παρουσίαση πιο συγκεκριμένων και ποσοτικά προσδιορίσιμων στόχων που σχετίζονται με την ενεργειακή ασφάλεια, την εσωτερική αγορά και την έρευνα, καινοτομία και ανταγωνιστικότητα και στηρίζουν την εκπλήρωση των φιλοδοξιών για την απαλλαγή από τις ανθρακούχες εκπομπές, τις ανανεώσιμες πηγές ενέργειας και την ενεργειακή απόδοση, και με την καλύτερη επεξήγηση του τρόπου με τον οποίο ελήφθη υπόψη η αρχή της προτεραιότητας στην ενεργειακή απόδοση.

                  (14)

                  Το τελικό ενοποιημένο εθνικό σχέδιο για την ενέργεια και το κλίμα θα ωφεληθεί από την παρουσίαση συνολικής επισκόπησης σχετικά με την ανταγωνιστικότητα, όχι μόνο των ενεργοβόρων βιομηχανιών αλλά και του τομέα της τεχνολογίας χαμηλών ανθρακούχων εκπομπών, με συγκεκριμένη ανάλυση της θέσης στην παγκόσμια αγορά, επισήμανση των τομέων που χαρακτηρίζονται από ανταγωνιστικά πλεονεκτήματα και δυνητικές προκλήσεις, και αναφορά μετρήσιμων στόχων για το μέλλον και πολιτικών και μέτρων για την επίτευξή τους, με κατάλληλες συνδέσεις με την πολιτική για τις επιχειρήσεις και τη βιομηχανία. Θα ωφεληθεί επίσης από την περαιτέρω ενοποίηση των πολιτικών για την κυκλική οικονομία, με έμφαση στα οφέλη τους όσον αφορά τη μείωση των εκπομπών αερίων του θερμοκηπίου.

                  (15)

                  Οι συστάσεις της Επιτροπής προς το Βέλγιο βασίζονται στην αξιολόγηση του προσχεδίου του ενοποιημένου εθνικού σχεδίου του Βελγίου για την ενέργεια και το κλίμα, το οποίο δημοσιεύεται μαζί με την παρούσα σύσταση (7),

            ΣΥΝΙΣΤΑ ΣΤΟ ΒΕΛΓΙΟ ΝΑ ΑΝΑΛΑΒΕΙ ΔΡΑΣΗ ΓΙΑ:

                  1.

                  Να συμπληρώσει τις πληροφορίες σχετικά με τις πολιτικές και τα μέτρα που απαιτούνται για την επίτευξη του στόχου για τις εκπομπές αερίων του θερμοκηπίου σε τομείς που δεν καλύπτονται από το σύστημα εμπορίας δικαιωμάτων εκπομπών της ΕΕ (-35 % το 2030 σε σύγκριση με το 2005), συμπεριλαμβανομένων του οικοδομικού τομέα και του τομέα των μεταφορών όπου θα πρέπει να πραγματοποιηθούν οι περισσότερες μειώσεις, με την παροχή περαιτέρω λεπτομερειών σχετικά με το πεδίο εφαρμογής, το χρονοδιάγραμμα και τις αναμενόμενες επιπτώσεις τους. Να προσδιορίσει την προβλεπόμενη χρήση των δυνατοτήτων ευελιξίας μεταξύ του τομέα επιμερισμού των προσπαθειών, του τομέα εκτιμώμενης χρήσης γης, αλλαγών στη χρήση γης και δασοκομίας, και του τομέα του συστήματος εμπορίας δικαιωμάτων εκπομπών.

                  2.

                  Να αυξήσει σημαντικά το επίπεδο φιλοδοξίας για το 2030 σε τουλάχιστον 25 % ως συνεισφορά του Βελγίου στον στόχο της Ένωσης για το 2030 για την ενέργεια από ανανεώσιμες πηγές, όπως συνάγεται από τον τύπο του παραρτήματος II του κανονισμού (ΕΕ) 2018/1999. Να συμπεριλάβει στο τελικό ενοποιημένο εθνικό σχέδιο για την ενέργεια και το κλίμα ενδεικτική πορεία που επιτυγχάνει όλα τα σημεία αναφοράς σύμφωνα με το άρθρο 4 στοιχείο α) σημείου 2 του κανονισμού (ΕΕ) 2018/1999 σύμφωνα με το εν λόγω μερίδιο, δεδομένης της ανάγκης να αυξηθεί το επίπεδο των προσπαθειών για συλλογική επίτευξη αυτού του στόχου. Να αναφέρει λεπτομερείς και ποσοτικοποιημένες πολιτικές και μέτρα που συνάδουν με τις υποχρεώσεις που καθορίζονται στην οδηγία (ΕΕ) 2018/2001 του Ευρωπαϊκού Κοινοβουλίου και του Συμβουλίου (8) και καθιστούν δυνατή την έγκαιρη και οικονομικά αποδοτική επίτευξη αυτής της συνεισφοράς. Επιπλέον, να διασφαλίσει την πλήρη επίτευξη του στόχου του Βελγίου για την ενέργεια από ανανεώσιμες πηγές για το 2020, ο οποίος καθορίζεται στο παράρτημα I της οδηγίας 2009/28/ΕΚ του Ευρωπαϊκού Κοινοβουλίου και του Συμβουλίου (9), καθώς και τη διατήρηση του στόχου αυτού ως βάσης αναφοράς από το 2021 και μετά, και να εξηγήσει με ποιον τρόπο σκοπεύει το Βέλγιο να επιτύχει και να διατηρήσει αυτό το βασικό μερίδιο αναφοράς. Να εντείνει τις προσπάθειες στον τομέα της θέρμανσης και της ψύξης για την επίτευξη του ενδεικτικού στόχου που περιλαμβάνεται στο άρθρο 23 της οδηγίας (ΕΕ) 2018/2001 και να εντείνει τις προσπάθειες για την αύξηση και τη διαφοροποίηση των ανανεώσιμων πηγών ενέργειας στον τομέα των μεταφορών. Να παράσχει πρόσθετες λεπτομέρειες σχετικά με τα υποστηρικτικά πλαίσια για την ιδιοκατανάλωση ενέργειας από ανανεώσιμες πηγές και τις κοινότητες ενέργειας από ανανεώσιμες πηγές σύμφωνα με τα άρθρα 21 και 22 της οδηγίας (ΕΕ) 2018/2001, συμπεριλαμβανομένης της απλούστευσης των διοικητικών διαδικασιών.

                  3.

                  Να αυξήσει τη φιλοδοξία για την ενεργειακή απόδοση μειώνοντας την κατανάλωση τελικής ενέργειας, δεδομένης της ανάγκης να αυξηθεί το επίπεδο των προσπαθειών για την επίτευξη του στόχου ενεργειακής απόδοσης της Ένωσης για το 2030. Να στηρίξει τα ανωτέρω με πολιτικές και μέτρα που θα αποφέρουν πρόσθετη εξοικονόμηση ενέργειας έως το 2030. Να στηρίξει τις προτεινόμενες πολιτικές και τα μέτρα με εκτίμηση επιπτώσεων και ένα αναλυτικότερο σύνολο πληροφοριών σχετικά με την κλίμακα και το χρονοδιάγραμμα υλοποίησης κατά την περίοδο 2021-2030.

                  4.

                  Να προσδιορίσει τα μέτρα για την υποστήριξη των στόχων ενεργειακής ασφάλειας όσον αφορά τη διαφοροποίηση του εφοδιασμού και τη μείωση της ενεργειακής εξάρτησης, συμπεριλαμβανομένων μέτρων για την εξασφάλιση ευελιξίας. Να λάβει υπόψη το περιφερειακό πλαίσιο και το πραγματικό δυναμικό των γραμμών διασύνδεσης και της δυναμικότητας παραγωγής στις γειτονικές χώρες κατά την αξιολόγηση της επάρκειας των πόρων στον τομέα της ηλεκτρικής ενέργειας.

                  5.

                  Να αποσαφηνίσει περαιτέρω τους εθνικούς στόχους και τις επιδιώξεις χρηματοδότησης που πρέπει να επιτευχθούν έως το 2030 στον τομέα της έρευνας, καινοτομίας και ανταγωνιστικότητας, ιδίως όσους σχετίζονται με την Ενεργειακή Ένωση, ώστε να είναι άμεσα μετρήσιμοι και κατάλληλοι για τον επιδιωκόμενο σκοπό, ο οποίος συνίσταται στη στήριξη της υλοποίησης των επιδιώξεων στις άλλες διαστάσεις του ενοποιημένου εθνικού σχεδίου για την ενέργεια και το κλίμα. Να υποστηρίξει τους στόχους αυτούς με συγκεκριμένες και κατάλληλες πολιτικές και μέτρα, συμπεριλαμβανομένων εκείνων που πρέπει να αναπτυχθούν σε συνεργασία με άλλα κράτη μέλη, όπως το ευρωπαϊκό στρατηγικό σχέδιο ενεργειακών τεχνολογιών.

                  6.

                  Να εντείνει την ήδη εξαιρετική περιφερειακή συνεργασία στο πλαίσιο του Πενταμερούς φόρουμ για την Ενέργεια, με βάση ιδίως την πολιτική δήλωση της 4ης Μαρτίου 2019 για τη συμπερίληψη ειδικά της ανάπτυξης και της παρακολούθησης των ενοποιημένων εθνικών σχεδίων για την ενέργεια και το κλίμα, ιδίως όσον αφορά τα σχετικά ζητήματα που απαιτούν διασυνοριακή συνεργασία.

                  7.

                  Να βελτιώσει την ποσοτικοποίηση των κυρίως ποιοτικών πληροφοριών σχετικά με τις επενδυτικές ανάγκες και να συμπληρώσει τις πληροφορίες αυτές με μια εμπεριστατωμένη αξιολόγηση των συνολικών επενδυτικών αναγκών για την επίτευξη των στόχων. Να παράσχει μια γενική εκτίμηση των πηγών των επενδύσεων, συμπεριλαμβανομένης της κατάλληλης χρηματοδότησης σε εθνικό, περιφερειακό και ενωσιακό επίπεδο.

                  8.

                  Να απαριθμήσει όλες τις επιδοτήσεις στον τομέα της ενέργειας, συμπεριλαμβανομένων ιδίως των επιδοτήσεων στα ορυκτά καύσιμα, και τις δράσεις που αναλαμβάνονται, καθώς και τα σχέδια για τη σταδιακή κατάργησή τους.

                  9.

                  Να συμπληρώσει την ανάλυση των αλληλεπιδράσεων με την πολιτική για την ποιότητα του αέρα και τις εκπομπές αερίων ρύπων, μεταξύ άλλων και από ποσοτική άποψη.

                  10.

                  Να ενσωματώσει καλύτερα τις πτυχές της δίκαιης και ισότιμης μετάβασης, ιδίως με την παροχή περισσότερων λεπτομερειών σχετικά με τις κοινωνικές επιπτώσεις και τις επιπτώσεις στην απασχόληση και στις δεξιότητες που θα έχουν οι στόχοι, οι πολιτικές και τα μέτρα που έχουν προγραμματιστεί, μεταξύ άλλων σε περιοχές με υψηλή ένταση άνθρακα και σε βιομηχανικές περιοχές. Να αναπτύξει περαιτέρω την προσέγγιση για την αντιμετώπιση των ζητημάτων ενεργειακής φτώχειας, μεταξύ άλλων με την παροχή πρόσθετων λεπτομερειών σχετικά με υφιστάμενα και δυνητικά μέτρα, τα σχέδια για την ενεργειακή φτώχεια και τον αναμενόμενο αντίκτυπό τους, με ταυτόχρονη ολοκλήρωση της ανάλυσης όπως απαιτείται από τον κανονισμό (ΕΕ) 2018/1999.

         Βρυξέλλες, 18 Ιουνίου 2019.

               Για την Επιτροπή

            Miguel ARIAS CAÑETE

               Μέλος της Επιτροπής

         (1)  ΕΕ L 328 της 21.12.2018, σ. 1.

         (2)  SWD(2019) 211.

         (3)  Οδηγία 2012/27/ΕΕ του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για την ενεργειακή απόδοση, την τροποποίηση των οδηγιών 2009/125/ΕΚ και 2010/30/ΕΕ και την κατάργηση των οδηγιών 2004/8/ΕΚ και 2006/32/ΕΚ (ΕΕ L 315 της 14.11.2012, σ. 1).

         (4)  SWD (2019) 1000 final.

         (5)  COM (2019) 501 final της 5ης Ιουνίου 2019.

         (6)  SWD(2019) 211.

         (7)  SWD(2019) 211.

         (8)  Οδηγία (ΕΕ) 2018/2001 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για την προώθηση της χρήσης ενέργειας από ανανεώσιμες πηγές (ΕΕ L 328 της 21.12.2018, σ. 82).

         (9)  Οδηγία 2009/28/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με την προώθηση της χρήσης ενέργειας από ανανεώσιμες πηγές και την τροποποίηση και τη συνακόλουθη κατάργηση των οδηγιών 2001/77/ΕΚ και 2003/30/ΕΚ (ΕΕ L 140 της 5.6.2009, σ. 16).


title: Σύσταση της Επιτροπής, της 18ης Ιουνίου 2019, σχετικά με το προσχέδιο του ενοποιημένου εθνικού σχεδίου της Τσεχίας για την ενέργεια και το κλίμα για την περίοδο 2021-2030

text:
               3.9.2019

               EL

               Επίσημη Εφημερίδα της Ευρωπαϊκής Ένωσης

               C 297/9

      ΣΥΣΤΑΣΗ ΤΗΣ ΕΠΙΤΡΟΠΗΣ
      της 18ης Ιουνίου 2019
      σχετικά με το προσχέδιο του ενοποιημένου εθνικού σχεδίου της Τσεχίας για την ενέργεια και το κλίμα για την περίοδο 2021-2030
      (2019/C 297/03)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τον κανονισμό (ΕΕ) 2018/1999 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για τη διακυβέρνηση της Ενεργειακής Ένωσης και της Δράσης για το Κλίμα, για την τροποποίηση των κανονισμών (ΕΚ) αριθ. 663/2009 και (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου, των οδηγιών 94/22/ΕΚ, 98/70/ΕΚ, 2009/31/ΕΚ, 2009/73/ΕΚ, 2010/31/ΕΕ, 2012/27/ΕΕ και 2013/30/ΕΕ του Ευρωπαϊκού Κοινοβουλίου και του Συμβουλίου, των οδηγιών 2009/119/ΕΚ και (ΕΕ) 2015/652 του Συμβουλίου και για την κατάργηση του κανονισμού (ΕΕ) αριθ. 525/2013 του Ευρωπαϊκού Κοινοβουλίου και του Συμβουλίου (1), και ιδίως το άρθρο 9 παράγραφος 2,
      Εκτιμώντας τα ακόλουθα:

                  (1)

                  Δυνάμει του κανονισμού (ΕΕ) 2018/1999, κάθε κράτος μέλος υποχρεούται να υποβάλει στην Επιτροπή προσχέδιο του ενοποιημένου εθνικού σχεδίου για την ενέργεια και το κλίμα που καλύπτει την περίοδο από το 2021 έως το 2030 σύμφωνα με το άρθρο 3 παράγραφος 1 και το παράρτημα I του εν λόγω κανονισμού. Τα πρώτα προσχέδια των ενοποιημένων εθνικών σχεδίων για την ενέργεια και το κλίμα έπρεπε να υποβληθούν έως τις 31 Δεκεμβρίου 2018.

                  (2)

                  Η Τσεχία υπέβαλε το προσχέδιο του ενοποιημένου εθνικού σχεδίου για την ενέργεια και το κλίμα στις 31 Ιανουαρίου 2019. Η υποβολή του εν λόγω προσχεδίου αποτελεί τη βάση και το πρώτο βήμα της επαναληπτικής διαδικασίας μεταξύ της Επιτροπής και των κρατών μελών για την οριστικοποίηση των ενοποιημένων εθνικών σχεδίων για την ενέργεια και το κλίμα και την επακόλουθη εφαρμογή τους.

                  (3)

                  Δυνάμει του κανονισμού (ΕΕ) 2018/1999, η Επιτροπή οφείλει να αξιολογήσει τα προσχέδια των ενοποιημένων εθνικών σχεδίων για την ενέργεια και το κλίμα. Η Επιτροπή προέβη σε εμπεριστατωμένη αξιολόγηση του προσχεδίου του εθνικού σχεδίου της Τσεχίας για την ενέργεια και το κλίμα, λαμβάνοντας υπόψη τα σχετικά στοιχεία του κανονισμού (ΕΕ) 2018/1999. Η εν λόγω αξιολόγηση (2) δημοσιεύεται μαζί με την παρούσα σύσταση. Οι συστάσεις που ακολουθούν βασίζονται στην εν λόγω αξιολόγηση. Ειδικότερα, οι συστάσεις της Επιτροπής μπορούν να εξετάζουν i) το επίπεδο φιλοδοξίας των στόχων, επιδιώξεων και συνεισφορών για τη συλλογική επίτευξη των στόχων της Ενεργειακής Ένωσης και, ιδίως, των επιδιώξεων της Ένωσης για το 2030 όσον αφορά τις ανανεώσιμες πηγές ενέργειας και την ενεργειακή απόδοση, καθώς και το επίπεδο διασυνδεσιμότητας ηλεκτρικής ενέργειας στο οποίο αποσκοπεί το κράτος μέλος το 2030, ii) τις πολιτικές και τα μέτρα σχετικά με τους στόχους σε επίπεδο κράτους μέλους και Ένωσης, καθώς και άλλες πολιτικές και μέτρα με ενδεχόμενο διασυνοριακό ενδιαφέρον, iii) οποιεσδήποτε πρόσθετες πολιτικές και μέτρα που ενδεχομένως απαιτούνται στο πλαίσιο των ενοποιημένων εθνικών σχεδίων για την ενέργεια και το κλίμα, iv) τις αλληλεπιδράσεις και τη συνοχή των υπαρχουσών και των προγραμματισμένων πολιτικών και μέτρων που περιλαμβάνονται στο ενοποιημένο εθνικό σχέδιο για την ενέργεια και το κλίμα στο πλαίσιο μίας διάστασης και μεταξύ διαφορετικών διαστάσεων της Ενεργειακής Ένωσης.

                  (4)

                  Κατά την εκπόνηση των συστάσεών της, η Επιτροπή εξέτασε την ανάγκη, αφενός, να αθροιστούν ορισμένες ποσοτικοποιημένες προγραμματισμένες συνεισφορές από όλα τα κράτη μέλη, προκειμένου να αξιολογηθεί η φιλοδοξία σε επίπεδο Ένωσης και, αφετέρου, να παρασχεθεί επαρκής χρόνος σε κάθε κράτος μέλος, ώστε να λάβει δεόντως υπόψη τις συστάσεις της Επιτροπής πριν οριστικοποιήσει το εθνικό του σχέδιο.

                  (5)

                  Οι συστάσεις της Επιτροπής όσον αφορά τις φιλοδοξίες των κρατών μελών για την ενέργεια από ανανεώσιμες πηγές βασίζονται σε έναν μαθηματικό τύπο που ορίζεται στο παράρτημα II του κανονισμού (ΕΕ) 2018/1999 και βασίζεται σε αντικειμενικά κριτήρια.

                  (6)

                  Όσον αφορά την ενεργειακή απόδοση, οι συστάσεις της Επιτροπής βασίζονται στην αξιολόγηση του εθνικού επιπέδου φιλοδοξίας που περιλαμβάνεται στο προσχέδιο ενοποιημένου εθνικού σχεδίου για την ενέργεια και το κλίμα, σε σύγκριση με το συλλογικό επίπεδο των προσπαθειών που απαιτούνται για την επίτευξη των επιδιώξεων της Ένωσης, λαμβάνοντας υπόψη τις πληροφορίες που παρέχονται για συγκεκριμένες εθνικές περιστάσεις, κατά περίπτωση. Οι τελικές εθνικές συνεισφορές στον τομέα της ενεργειακής απόδοσης θα πρέπει να αντικατοπτρίζουν το οικονομικά αποδοτικό δυναμικό εξοικονόμησης ενέργειας και να υποστηρίζονται από μια στιβαρή μακροπρόθεσμη στρατηγική ανακαίνισης κτιρίων και μέτρα εφαρμογής της υποχρέωσης εξοικονόμησης ενέργειας που απορρέει από το άρθρο 7 της οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου (3). Τα κράτη μέλη θα πρέπει επίσης να αποδείξουν ότι έχουν λάβει δεόντως υπόψη την αρχή της προτεραιότητας στην ενεργειακή απόδοση, ιδίως εξηγώντας τον τρόπο με τον οποίο η ενεργειακή απόδοση συμβάλλει στην οικονομικά αποδοτική επίτευξη των εθνικών στόχων για ανταγωνιστική οικονομία χαμηλών ανθρακούχων εκπομπών, ασφάλεια του ενεργειακού εφοδιασμού και αντιμετώπιση της ενεργειακής φτώχειας.

                  (7)

                  Βάσει του κανονισμού για τη διακυβέρνηση, τα κράτη μέλη οφείλουν να παρέχουν μια γενική επισκόπηση των επενδύσεων που απαιτούνται για την επίτευξη των στόχων, των επιδιώξεων και των συνεισφορών που καθορίζονται στο ενοποιημένο εθνικό σχέδιο για την ενέργεια και το κλίμα, καθώς και μια γενική εκτίμηση των πηγών των εν λόγω επενδύσεων. Τα εθνικά σχέδια για την ενέργεια και το κλίμα θα πρέπει να διασφαλίζουν τη διαφάνεια και την προβλεψιμότητα των εθνικών πολιτικών και μέτρων εγγύησης της ασφάλειας των επενδυτών.

                  (8)

                  Παράλληλα, στο πλαίσιο του κύκλου του Ευρωπαϊκού Εξαμήνου 2018-2019, η Επιτροπή έχει δώσει ιδιαίτερη έμφαση στις επενδυτικές ανάγκες των κρατών μελών στους τομείς της ενέργειας και του κλίματος. Αυτό αντικατοπτρίζεται στην έκθεση χώρας του 2019 για την Τσεχία (4) και στη σύσταση της Επιτροπής για σύσταση του Συμβουλίου προς την Τσεχία (5), στο πλαίσιο της διαδικασίας του Ευρωπαϊκού Εξαμήνου. Η Επιτροπή, στην αξιολόγηση των προσχεδίων των ενοποιημένων εθνικών σχεδίων για την ενέργεια και το κλίμα, έλαβε υπόψη τις τελευταίες διαπιστώσεις και συστάσεις του Ευρωπαϊκού Εξαμήνου. Οι συστάσεις της Επιτροπής είναι συμπληρωματικές των τελευταίων ειδικών ανά χώρα συστάσεων που εκδόθηκαν στο πλαίσιο του Ευρωπαϊκού Εξαμήνου. Τα κράτη μέλη θα πρέπει επίσης να διασφαλίζουν ότι στα ενοποιημένα εθνικά σχέδιά τους για την ενέργεια και το κλίμα λαμβάνονται υπόψη οι τελευταίες ειδικές ανά χώρα συστάσεις που έχουν εκδοθεί στο πλαίσιο του Ευρωπαϊκού Εξαμήνου.

                  (9)

                  Επιπλέον, βάσει του κανονισμού για τη διακυβέρνηση, κάθε κράτος μέλος οφείλει να λαμβάνει δεόντως υπόψη τυχόν συστάσεις της Επιτροπής στο προσχέδιο του ενοποιημένου εθνικού σχεδίου για την ενέργεια και το κλίμα που πρέπει να υποβληθεί έως τις 31 Δεκεμβρίου 2019 και, εάν το ενδιαφερόμενο κράτος μέλος δεν λάβει υπόψη σύσταση ή ουσιώδες μέρος αυτής, το εν λόγω κράτος μέλος θα πρέπει να παρέχει και να δημοσιοποιεί τη σχετική αιτιολογία.

                  (10)

                  Κατά περίπτωση, τα κράτη μέλη θα πρέπει, στα ενοποιημένα εθνικά τους σχέδια για την ενέργεια και το κλίμα και στις επικαιροποιήσεις τους κατά τα επόμενα έτη, να αναφέρουν τα ίδια δεδομένα με τα δεδομένα που υποβάλλουν στην Eurostat ή στον Ευρωπαϊκό Οργανισμό Περιβάλλοντος. Η χρήση της ίδιας πηγής και, εφόσον είναι διαθέσιμες, των ευρωπαϊκών στατιστικών, είναι επίσης ουσιαστικής σημασίας για τον υπολογισμό της βάσης αναφοράς για τη μοντελοποίηση και τις προβολές. Η χρήση των ευρωπαϊκών στατιστικών θα επιτρέψει την καλύτερη συγκρισιμότητα των δεδομένων και των προβολών που χρησιμοποιούνται στα ενοποιημένα εθνικά σχέδια για την ενέργεια και το κλίμα.

                  (11)

                  Στο τελικό ενοποιημένο εθνικό σχέδιο για την ενέργεια και το κλίμα πρέπει να περιλαμβάνονται όλα τα στοιχεία του παραρτήματος I του κανονισμού (ΕΕ) 2018/1999. Στο πλαίσιο αυτό, θα πρέπει να αξιολογούνται οι μακροοικονομικές επιπτώσεις των προγραμματισμένων πολιτικών και μέτρων και, στο μέτρο του εφικτού, οι επιπτώσεις στην υγεία, στο περιβάλλον, στην απασχόληση και στην εκπαίδευση, οι επιπτώσεις στις δεξιότητες και οι κοινωνικές επιπτώσεις. Στην κατάρτιση του τελικού ενοποιημένου εθνικού σχεδίου για την ενέργεια και το κλίμα πρέπει να συμμετέχουν το κοινό και άλλοι ενδιαφερόμενοι φορείς. Αυτά και άλλα στοιχεία περιγράφονται λεπτομερώς στο έγγραφο εργασίας των υπηρεσιών της Επιτροπής που δημοσιεύεται μαζί με την παρούσα σύσταση (6).

                  (12)

                  Οι αλληλεξαρτήσεις μεταξύ των διαστάσεων της Ενεργειακής Ένωσης είναι ορατές στο προσχέδιο, αλλά δεν αναφέρονται ρητά. Στο τελικό σχέδιο, η Τσεχία θα πρέπει να αναλύσει περαιτέρω τις αναφερόμενες αλληλεξαρτήσεις μεταξύ των διαφόρων διαστάσεων της Ενεργειακής Ένωσης, προσδιορίζοντας συνέργειες εντός της διάστασης της απαλλαγής από τις ανθρακούχες εκπομπές, π.χ. βιοκαύσιμα και χρήση γης, αλλαγή χρήσης γης και δασοκομία. Οι συνέργειες μεταξύ των διαστάσεων της απαλλαγής από τις ανθρακούχες εκπομπές, της ενεργειακής ασφάλειας και της εσωτερικής αγοράς σε σχέση επίσης με την αρχή της προτεραιότητας στην ενεργειακή απόδοση θα πρέπει επίσης να διερευνηθούν περαιτέρω, με επεξήγηση του τρόπου με τον οποίο η ενεργειακή απόδοση συμβάλλει στην οικονομικά αποδοτική υλοποίηση των εθνικών στόχων για την ασφάλεια του ενεργειακού εφοδιασμού και στην αντιμετώπιση της ενεργειακής φτώχειας, συμπεριλαμβανομένων σαφών χρονοδιαγραμμάτων. Ένα σημαντικό στοιχείο που χρήζει περαιτέρω εξέτασης στο τελικό σχέδιο είναι ο σχεδιασμός μιας δίκαιης μετάβασης όσον αφορά τις περιοχές υψηλής έντασης γαιάνθρακα και ανθρακούχων εκπομπών. Οι επιπτώσεις των κινδύνων που σχετίζονται με την κλιματική αλλαγή στον ενεργειακό εφοδιασμό αποτελούν άλλη μια σημαντική παράμετρο. Ομοίως, οι στόχοι στο πλαίσιο της διάστασης της έρευνας, καινοτομίας και ανταγωνιστικότητας πρέπει να στηρίζουν και τις προσπάθειες που σχεδιάζονται για τις άλλες διαστάσεις της Ενεργειακής Ένωσης.

                  (13)

                  Το τελικό ενοποιημένο εθνικό σχέδιο για την ενέργεια και το κλίμα θα ωφεληθεί από την παρουσίαση διεξοδικής ανάλυσης της σημερινής θέσης του τομέα των τεχνολογιών χαμηλών ανθρακούχων εκπομπών στην παγκόσμια αγορά, με επισήμανση τομέων που χαρακτηρίζονται από ανταγωνιστικά πλεονεκτήματα και δυνητικές προκλήσεις, καθώς και από την υπόδειξη μετρήσιμων στόχων για το μέλλον και πολιτικών και μέτρων για την επίτευξή τους, με κατάλληλες συνδέσεις με την πολιτική για τις επιχειρήσεις και τη βιομηχανία. Θα μπορούσε επίσης να ωφεληθεί από μια καλύτερη αλληλεπίδραση με την κυκλική οικονομία, με έμφαση στις δυνατότητές της να μειώσει τις εκπομπές αερίων του θερμοκηπίου.

                  (14)

                  Οι συστάσεις της Επιτροπής προς την Τσεχία βασίζονται στην αξιολόγηση του προσχεδίου του ενοποιημένου εθνικού σχεδίου της Τσεχίας για την ενέργεια και το κλίμα, το οποίο δημοσιεύεται μαζί με την παρούσα σύσταση (7),

            ΣΥΝΙΣΤΑ ΣΤΗΝ ΤΣΕΧΙΑ ΝΑ ΑΝΑΛΑΒΕΙ ΔΡΑΣΗ ΓΙΑ:

                  1.

                  Να αυξήσει το επίπεδο φιλοδοξίας για το 2030 σε μερίδιο ενέργειας από ανανεώσιμες πηγές σε τουλάχιστον 23 % ως συνεισφορά της Τσεχίας στον στόχο της Ένωσης για το 2030 για την ενέργεια από ανανεώσιμες πηγές, όπως συνάγεται από τον τύπο του παραρτήματος II του κανονισμού (ΕΕ) 2018/1999. Να συμπεριλάβει στο τελικό σχέδιο ενδεικτική πορεία που επιτυγχάνει όλα τα σημεία αναφοράς σύμφωνα με το άρθρο 4 στοιχείο α) σημείο 2) του κανονισμού (ΕΕ) 2018/1999 σύμφωνα με το εν λόγω μερίδιο, δεδομένης της ανάγκης να αυξηθεί το επίπεδο των προσπαθειών για συλλογική επίτευξη αυτού του στόχου. Να προτείνει λεπτομερείς και ποσοτικοποιημένες πολιτικές και μέτρα που να συνάδουν με τις υποχρεώσεις που καθορίζονται στην οδηγία (ΕΕ) 2018/2001 του Ευρωπαϊκού Κοινοβουλίου και του Συμβουλίου (8), προκειμένου να καταστεί δυνατή η έγκαιρη και οικονομικά αποδοτική επίτευξη αυτής της συνεισφοράς. Να αυξήσει το επίπεδο φιλοδοξίας του τομέα θέρμανσης και ψύξης για την επίτευξη του ενδεικτικού στόχου που περιλαμβάνεται στο άρθρο 23 της οδηγίας (ΕΕ) 2018/2001 και να προτείνει μέτρα για την επίτευξη του στόχου για τις μεταφορές που καθορίζεται στο σχέδιο της Τσεχίας σύμφωνα με το άρθρο 25 της οδηγίας (ΕΕ) 2018/2001. Να συμπεριλάβει μέτρα για τη μείωση του διοικητικού φόρτου και μέτρα σχετικά με τα υποστηρικτικά πλαίσια για την ιδιοκατανάλωση ενέργειας από ανανεώσιμες πηγές και τις κοινότητες ενέργειας από ανανεώσιμες πηγές σύμφωνα με τα άρθρα 21 και 22 της οδηγίας (ΕΕ) 2018/2001.

                  2.

                  Να αυξήσει τη φιλοδοξία της όσον αφορά τη μείωση της κατανάλωσης πρωτογενούς ενέργειας, δεδομένης της ανάγκης να αυξηθεί το επίπεδο των προσπαθειών για την επίτευξη του στόχου ενεργειακής απόδοσης της Ένωσης για το 2030 και να υποστηρίξει αυτή τη φιλοδοξία με πολιτικές και μέτρα που έχουν τη δυνατότητα να αποφέρουν πρόσθετες εξοικονομήσεις ενέργειας έως το 2030. Να προσδιορίσει καλύτερα τις πολιτικές και τα μέτρα που προγραμματίζεται να θεσπιστούν την περίοδο 2021-2030, με βάση επίσης την εκτίμηση των αναμενόμενων επιπτώσεών τους.

                  3.

                  Να συμπεριλάβει προβολές για το μελλοντικό ενεργειακό μείγμα, συμπεριλαμβανομένων των ανανεώσιμων πηγών φυσικού αερίου, και τα προγραμματισμένα μέτρα στους τομείς της ανθεκτικότητας του ενεργειακού συστήματος, των μέτρων από την πλευρά της ζήτησης, της κυβερνοασφάλειας και των υποδομών ζωτικής σημασίας. Να παράσχει λεπτομερέστερες πολιτικές και μέτρα που αποσκοπούν στην αύξηση της διαφοροποίησης του εφοδιασμού με φυσικό αέριο από τρίτες χώρες. Επιπλέον, να προσδιορίσει τα μέτρα για τη στήριξη των στόχων ενεργειακής ασφάλειας όσον αφορά τη διαφοροποίηση του εφοδιασμού και τη μείωση της ενεργειακής εξάρτησης, συμπεριλαμβανομένων μέτρων που εξασφαλίζουν ευελιξία και τη μακροπρόθεσμη προμήθεια πυρηνικών υλικών και καυσίμων, ιδίως ενόψει της ανάπτυξης της δυναμικότητας παραγωγής πυρηνικής ενέργειας.

                  4.

                  Να θέσει μελλοντοστραφείς στόχους και επιδιώξεις σχετικά με την ενοποίηση της αγοράς, ιδίως σαφώς καθορισμένα νέα και προγραμματισμένα μέτρα. Να καθορίσει το δυναμικό των αερίων από ανανεώσιμες πηγές. Να συμπεριλάβει στο τελικό σχέδιο μια συνολική αξιολόγηση των υφιστάμενων και μελλοντικών μέτρων που σχετίζονται με την ανάπτυξη του ανταγωνισμού.

                  5.

                  Να αποσαφηνίσει περαιτέρω τους εθνικούς στόχους και τις επιδιώξεις χρηματοδότησης που πρέπει να επιτευχθούν έως το 2030 στον τομέα της έρευνας, καινοτομίας και ανταγωνιστικότητας, ιδίως όσους σχετίζονται με την Ενεργειακή Ένωση, ώστε να είναι άμεσα μετρήσιμοι και κατάλληλοι για τον επιδιωκόμενο σκοπό, ο οποίος συνίσταται στη στήριξη της υλοποίησης των επιδιώξεων στις άλλες διαστάσεις του ενοποιημένου εθνικού σχεδίου για την ενέργεια και το κλίμα. Να υποστηρίξει τους στόχους αυτούς με συγκεκριμένες και κατάλληλες πολιτικές και μέτρα, συμπεριλαμβανομένων εκείνων που πρέπει να αναπτυχθούν σε συνεργασία με άλλα κράτη μέλη, όπως το ευρωπαϊκό στρατηγικό σχέδιο ενεργειακών τεχνολογιών.

                  6.

                  Να συνεχίσει την ήδη άριστη προσέγγιση της περιφερειακής συνεργασίας στο πλαίσιο της ομάδας Visegrad, στην οποία συμμετέχουν η Τσεχία, η Ουγγαρία, η Πολωνία και η Σλοβακία, καθώς και τους διμερείς διαλόγους με άλλα κράτη μέλη. Η συνεργασία αυτή θα μπορούσε να περιλαμβάνει θέματα όπως η περαιτέρω ενοποίηση της εσωτερικής αγοράς ενέργειας, μέτρα σχετικά με την αξιολόγηση της επάρκειας του συστήματος υπό το πρίσμα της προγραμματισμένης συνέχισης μιας αγοράς δυναμικότητας, η δίκαιη μετάβαση, η απαλλαγή από τις ανθρακούχες εκπομπές και η περαιτέρω ανάπτυξη των ανανεώσιμων πηγών ενέργειας, συμπεριλαμβανομένων των επακόλουθων επιπτώσεων στο ενεργειακό σύστημα και στο διασυνοριακό εμπόριο ηλεκτρικής ενέργειας.

                  7.

                  Να επεκτείνει την ανάλυση των επενδυτικών αναγκών και πηγών, συμπεριλαμβανομένης της κατάλληλης χρηματοδότησης σε εθνικό, περιφερειακό και ενωσιακό επίπεδο, η οποία παρέχεται επί του παρόντος για συγκεκριμένες πολιτικές, σε μια γενική επισκόπηση των επενδυτικών αναγκών για την επίτευξη των στόχων της για την ενέργεια και το κλίμα. Να εξετάσει επίσης το ενδεχόμενο χρήσης της οικονομικά αποδοτικής δημιουργίας μεταβιβάσεων προς άλλα κράτη μέλη, σύμφωνα με τον κανονισμό (ΕΕ) 2018/842 του Ευρωπαϊκού Κοινοβουλίου και του Συμβουλίου (9), ως πηγής χρηματοδότησης.

                  8.

                  Να απαριθμήσει όλες τις επιδοτήσεις στον τομέα της ενέργειας, συμπεριλαμβανομένων ιδίως των επιδοτήσεων στα ορυκτά καύσιμα, και τις δράσεις που αναλαμβάνονται, καθώς και τα σχέδια για τη σταδιακή κατάργησή τους.

                  9.

                  Να συμπληρώσει την ανάλυση των αλληλεπιδράσεων με την πολιτική για την ποιότητα του αέρα και τις εκπομπές αερίων ρύπων, παρουσιάζοντας και ποσοτικοποιώντας τις επιπτώσεις στην ατμοσφαιρική ρύπανση για κάθε επιμέρους σενάριο, παρέχοντας πληροφορίες τεκμηρίωσης και εξετάζοντας τις συνέργειες και τα φαινόμενα αντιστάθμισης.

                  10.

                  Να ενσωματώσει καλύτερα τις πτυχές της δίκαιης και ισότιμης μετάβασης, ιδίως με την παροχή περισσότερων λεπτομερειών για τις κοινωνικές επιπτώσεις και τις επιπτώσεις στην απασχόληση και στις δεξιότητες που θα έχουν οι στόχοι, οι πολιτικές και τα μέτρα που έχουν προγραμματιστεί. Το τελικό ενοποιημένο εθνικό σχέδιο για την ενέργεια και το κλίμα θα πρέπει ιδίως να αναλύσει τον αντίκτυπο της ενεργειακής μετάβασης των πληθυσμών που επηρεάζονται από τη σταδιακή κατάργηση του γαιάνθρακα ή από προσαρμογές σε άλλους τομείς έντασης ενέργειας, και να συνδεθεί με το στρατηγικό πλαίσιο ReStart της Τσεχίας, προωθώντας τη δίκαιη μετάβαση των περιοχών γαιάνθρακα της Τσεχίας. Να αναπτύξει περαιτέρω την προσέγγιση για την αντιμετώπιση των ζητημάτων ενεργειακής φτώχειας, μεταξύ άλλων με τον προσδιορισμό της αξιολόγησης όπως απαιτείται βάσει του κανονισμού (ΕΕ) 2018/1999.

         Βρυξέλλες, 18 Ιουνίου 2019.

               Για την Επιτροπή

            Miguel ARIAS CAÑETE

               Μέλος της Επιτροπής

         (1)  ΕΕ L 328 της 21.12.2018, σ. 1.

         (2)  SWD(2019) 214.

         (3)  Οδηγία 2012/27/ΕΕ του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για την ενεργειακή απόδοση, την τροποποίηση των οδηγιών 2009/125/ΕΚ και 2010/30/ΕΕ και την κατάργηση των οδηγιών 2004/8/ΕΚ και 2006/32/ΕΚ (ΕΕ L 315 της 14.11.2012, σ. 1).

         (4)  SWD (2019) 1002 final.

         (5)  COM (2019) 503 final της 5ης Ιουνίου 2019.

         (6)  SWD(2019) 214.

         (7)  SWD(2019) 214.

         (8)  Οδηγία (ΕΕ) 2018/2001 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για την προώθηση της χρήσης ενέργειας από ανανεώσιμες πηγές (ΕΕ L 328 της 21.12.2018, σ. 82).

         (9)  Κανονισμός (ΕΕ) 2018/842 του Ευρωπαϊκού Κοινοβουλίου και του Συμβουλίου, της 30ής Μαΐου 2018, σχετικά με τις δεσμευτικές ετήσιες μειώσεις των εκπομπών αερίων θερμοκηπίου από τα κράτη μέλη από το 2021 έως το 2030, στο πλαίσιο της συμβολής στη δράση για το κλίμα για την τήρηση των δεσμεύσεων που απορρέουν από τη συμφωνία του Παρισιού και για την τροποποίηση του κανονισμού (ΕΕ) αριθ. 525/2013 (ΕΕ L 156 της 19.6.2018, σ. 26).


title: Σύσταση της Επιτροπής, της 18ης Ιουνίου 2019, σχετικά με το προσχέδιο του ενοποιημένου εθνικού σχεδίου της Δανίας για την ενέργεια και το κλίμα για την περίοδο 2021-2030

text:
               3.9.2019

               EL

               Επίσημη Εφημερίδα της Ευρωπαϊκής Ένωσης

               C 297/13

      ΣΥΣΤΑΣΗ ΤΗΣ ΕΠΙΤΡΟΠΗΣ
      της 18ης Ιουνίου 2019
      σχετικά με το προσχέδιο του ενοποιημένου εθνικού σχεδίου της Δανίας για την ενέργεια και το κλίμα για την περίοδο 2021-2030
      (2019/C 297/04)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 288,
      Έχοντας υπόψη τον κανονισμό (ΕΕ) 2018/1999 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για τη διακυβέρνηση της Ενεργειακής Ένωσης και της Δράσης για το Κλίμα, για την τροποποίηση των κανονισμών (ΕΚ) αριθ. 663/2009 και (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου, των οδηγιών 94/22/ΕΚ, 98/70/ΕΚ, 2009/31/ΕΚ, 2009/73/ΕΚ, 2010/31/ΕΕ, 2012/27/ΕΕ και 2013/30/ΕΕ του Ευρωπαϊκού Κοινοβουλίου και του Συμβουλίου, των οδηγιών 2009/119/ΕΚ και (ΕΕ) 2015/652 του Συμβουλίου και για την κατάργηση του κανονισμού (ΕΕ) αριθ. 525/2013 του Ευρωπαϊκού Κοινοβουλίου και του Συμβουλίου (1), και ιδίως το άρθρο 9 παράγραφος 2,
      Εκτιμώντας τα ακόλουθα:

                  (1)

                  Δυνάμει του κανονισμού (ΕΕ) 2018/1999, κάθε κράτος μέλος υποχρεούται να υποβάλει στην Επιτροπή προσχέδιο του ενοποιημένου εθνικού σχεδίου για την ενέργεια και το κλίμα που καλύπτει την περίοδο από το 2021 έως το 2030 σύμφωνα με το άρθρο 3 παράγραφος 1 και το παράρτημα I του εν λόγω κανονισμού. Τα πρώτα προσχέδια των ενοποιημένων εθνικών σχεδίων για την ενέργεια και το κλίμα έπρεπε να υποβληθούν έως τις 31 Δεκεμβρίου 2018.

                  (2)

                  Η Δανία υπέβαλε το προσχέδιο του ενοποιημένου εθνικού σχεδίου για την ενέργεια και το κλίμα στις 21 Δεκεμβρίου 2018. Η υποβολή του εν λόγω προσχεδίου αποτελεί τη βάση και το πρώτο βήμα της επαναληπτικής διαδικασίας μεταξύ της Επιτροπής και των κρατών μελών για την οριστικοποίηση των ενοποιημένων εθνικών σχεδίων για την ενέργεια και το κλίμα και την επακόλουθη εφαρμογή τους.

                  (3)

                  Δυνάμει του κανονισμού (ΕΕ) 2018/1999, η Επιτροπή οφείλει να αξιολογήσει τα προσχέδια των ενοποιημένων εθνικών σχεδίων για την ενέργεια και το κλίμα. Η Επιτροπή προέβη σε εμπεριστατωμένη αξιολόγηση του προσχεδίου του εθνικού σχεδίου της Δανίας για την ενέργεια και το κλίμα, λαμβάνοντας υπόψη τα σχετικά στοιχεία του κανονισμού (ΕΕ) 2018/1999. Η εν λόγω αξιολόγηση (2) δημοσιεύεται μαζί με την παρούσα σύσταση. Οι συστάσεις που ακολουθούν βασίζονται στην εν λόγω αξιολόγηση.

                  (4)

                  Ειδικότερα, οι συστάσεις της Επιτροπής μπορούν να εξετάζουν i) το επίπεδο φιλοδοξίας των στόχων, επιδιώξεων και συνεισφορών για τη συλλογική επίτευξη των στόχων της Ενεργειακής Ένωσης και, ιδίως, των επιδιώξεων της Ένωσης για το 2030 όσον αφορά τις ανανεώσιμες πηγές ενέργειας και την ενεργειακή απόδοση, καθώς και το επίπεδο διασυνδεσιμότητας ηλεκτρικής ενέργειας στο οποίο αποσκοπεί το κράτος μέλος το 2030, ii) τις πολιτικές και τα μέτρα σχετικά με τους στόχους σε επίπεδο κράτους μέλους και Ένωσης, καθώς και άλλες πολιτικές και μέτρα με ενδεχόμενο διασυνοριακό ενδιαφέρον, iii) οποιεσδήποτε πρόσθετες πολιτικές και μέτρα που ενδεχομένως απαιτούνται στο πλαίσιο των ενοποιημένων εθνικών σχεδίων για την ενέργεια και το κλίμα, iv) τις αλληλεπιδράσεις και τη συνοχή των υπαρχουσών και των προγραμματισμένων πολιτικών και μέτρων που περιλαμβάνονται στο ενοποιημένο εθνικό σχέδιο για την ενέργεια και το κλίμα στο πλαίσιο μίας διάστασης και μεταξύ διαφορετικών διαστάσεων της Ενεργειακής Ένωσης.

                  (5)

                  Κατά την εκπόνηση των συστάσεών της, η Επιτροπή εξέτασε την ανάγκη, αφενός, να αθροιστούν ορισμένες ποσοτικοποιημένες προγραμματισμένες συνεισφορές από όλα τα κράτη μέλη, προκειμένου να αξιολογηθεί η φιλοδοξία σε επίπεδο Ένωσης και, αφετέρου, να παρασχεθεί επαρκής χρόνος σε κάθε κράτος μέλος, ώστε να λάβει δεόντως υπόψη τις συστάσεις της Επιτροπής πριν οριστικοποιήσει το ενοποιημένο εθνικό σχέδιο για την ενέργεια και το κλίμα.

                  (6)

                  Οι συστάσεις της Επιτροπής όσον αφορά τις φιλοδοξίες των κρατών μελών για την ενέργεια από ανανεώσιμες πηγές βασίζονται σε έναν μαθηματικό τύπο που ορίζεται στο παράρτημα II του κανονισμού (ΕΕ) 2018/1999 και βασίζεται σε αντικειμενικά κριτήρια.

                  (7)

                  Όσον αφορά την ενεργειακή απόδοση, οι συστάσεις της Επιτροπής βασίζονται στην αξιολόγηση του εθνικού επιπέδου φιλοδοξίας που περιλαμβάνεται στο προσχέδιο ενοποιημένου εθνικού σχεδίου για την ενέργεια και το κλίμα, σε σύγκριση με το συλλογικό επίπεδο των προσπαθειών που απαιτούνται για την επίτευξη των επιδιώξεων της Ένωσης, λαμβάνοντας υπόψη τις πληροφορίες που παρέχονται για συγκεκριμένες εθνικές περιστάσεις, κατά περίπτωση. Οι τελικές εθνικές συνεισφορές στον τομέα της ενεργειακής απόδοσης θα πρέπει να αντικατοπτρίζουν το οικονομικά αποδοτικό δυναμικό εξοικονόμησης ενέργειας και να υποστηρίζονται από μια στιβαρή μακροπρόθεσμη στρατηγική ανακαίνισης κτιρίων και μέτρα εφαρμογής της υποχρέωσης εξοικονόμησης ενέργειας που απορρέει από το άρθρο 7 της οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου (3). Τα κράτη μέλη θα πρέπει επίσης να αποδείξουν ότι έχουν λάβει δεόντως υπόψη την αρχή της προτεραιότητας στην ενεργειακή απόδοση, ιδίως εξηγώντας τον τρόπο με τον οποίο η ενεργειακή απόδοση συμβάλλει στην οικονομικά αποδοτική επίτευξη των εθνικών στόχων για ανταγωνιστική οικονομία χαμηλών ανθρακούχων εκπομπών, ασφάλεια του ενεργειακού εφοδιασμού και αντιμετώπιση της ενεργειακής φτώχειας.

                  (8)

                  Βάσει του κανονισμού για τη διακυβέρνηση, τα κράτη μέλη οφείλουν να παρέχουν μια γενική επισκόπηση των επενδύσεων που απαιτούνται για την επίτευξη των στόχων, των επιδιώξεων και των συνεισφορών που καθορίζονται στο ενοποιημένο εθνικό σχέδιο για την ενέργεια και το κλίμα, καθώς και μια γενική εκτίμηση των πηγών των εν λόγω επενδύσεων. Τα εθνικά σχέδια για την ενέργεια και το κλίμα θα πρέπει να διασφαλίζουν τη διαφάνεια και την προβλεψιμότητα των εθνικών πολιτικών και μέτρων εγγύησης της ασφάλειας των επενδυτών.

                  (9)

                  Παράλληλα, στο πλαίσιο του κύκλου του Ευρωπαϊκού Εξαμήνου 2018-2019, η Επιτροπή έχει δώσει ιδιαίτερη έμφαση στις επενδυτικές ανάγκες των κρατών μελών στους τομείς της ενέργειας και του κλίματος. Αυτό αντικατοπτρίζεται στην έκθεση χώρας του 2019 για τη Δανία (4) και στη σύσταση της Επιτροπής για σύσταση του Συμβουλίου προς τη Δανία (5), στο πλαίσιο της διαδικασίας του Ευρωπαϊκού Εξαμήνου. Η Επιτροπή, στην αξιολόγηση των προσχεδίων των ενοποιημένων εθνικών σχεδίων για την ενέργεια και το κλίμα, έλαβε υπόψη τις τελευταίες διαπιστώσεις και συστάσεις του Ευρωπαϊκού Εξαμήνου. Οι συστάσεις της Επιτροπής είναι συμπληρωματικές των τελευταίων ειδικών ανά χώρα συστάσεων που εκδόθηκαν στο πλαίσιο του Ευρωπαϊκού Εξαμήνου. Τα κράτη μέλη θα πρέπει επίσης να διασφαλίζουν ότι στα ενοποιημένα εθνικά σχέδιά τους για την ενέργεια και το κλίμα λαμβάνονται υπόψη οι τελευταίες ειδικές ανά χώρα συστάσεις που έχουν εκδοθεί στο πλαίσιο του Ευρωπαϊκού Εξαμήνου.

                  (10)

                  Επιπλέον, βάσει του κανονισμού για τη διακυβέρνηση, κάθε κράτος μέλος οφείλει να λαμβάνει δεόντως υπόψη τυχόν συστάσεις της Επιτροπής στο προσχέδιο του ενοποιημένου εθνικού σχεδίου για την ενέργεια και το κλίμα που πρέπει να υποβληθεί έως τις 31 Δεκεμβρίου 2019 και, εάν το ενδιαφερόμενο κράτος μέλος δεν λάβει υπόψη σύσταση ή ουσιώδες μέρος αυτής, το εν λόγω κράτος μέλος θα πρέπει να παρέχει και να δημοσιοποιεί τη σχετική αιτιολογία.

                  (11)

                  Κατά περίπτωση, τα κράτη μέλη θα πρέπει, στα ενοποιημένα εθνικά τους σχέδια για την ενέργεια και το κλίμα και στις επικαιροποιήσεις τους κατά τα επόμενα έτη, να αναφέρουν τα ίδια δεδομένα με τα δεδομένα που υποβάλλουν στην Eurostat ή στον Ευρωπαϊκό Οργανισμό Περιβάλλοντος. Η χρήση της ίδιας πηγής και, εφόσον είναι διαθέσιμες, των ευρωπαϊκών στατιστικών, είναι επίσης ουσιαστικής σημασίας για τον υπολογισμό της βάσης αναφοράς για τη μοντελοποίηση και τις προβολές. Η χρήση των ευρωπαϊκών στατιστικών θα επιτρέψει την καλύτερη συγκρισιμότητα των δεδομένων και των προβολών που χρησιμοποιούνται στα ενοποιημένα εθνικά σχέδια για την ενέργεια και το κλίμα.

                  (12)

                  Στο τελικό ενοποιημένο εθνικό σχέδιο για την ενέργεια και το κλίμα πρέπει να περιλαμβάνονται όλα τα στοιχεία του παραρτήματος I του κανονισμού (ΕΕ) 2018/1999. Στο πλαίσιο αυτό, θα πρέπει να αξιολογούνται οι μακροοικονομικές επιπτώσεις των προγραμματισμένων πολιτικών και μέτρων και, στο μέτρο του εφικτού, οι επιπτώσεις στην υγεία, στο περιβάλλον, στην απασχόληση και στην εκπαίδευση, οι επιπτώσεις στις δεξιότητες και οι κοινωνικές επιπτώσεις. Στην κατάρτιση του τελικού ενοποιημένου εθνικού σχεδίου για την ενέργεια και το κλίμα πρέπει να συμμετέχουν το κοινό και άλλοι ενδιαφερόμενοι φορείς. Αυτά και άλλα στοιχεία περιγράφονται λεπτομερώς στο έγγραφο εργασίας των υπηρεσιών της Επιτροπής που δημοσιεύεται μαζί με την παρούσα σύσταση (6).

                  (13)

                  Στο τελικό σχέδιο, η Δανία θα πρέπει να λάβει υπόψη τις συνέργειες μεταξύ των πέντε διαστάσεων της Ενεργειακής Ένωσης και της αρχής της προτεραιότητας στην ενεργειακή απόδοση, μεταξύ άλλων εξηγώντας τον τρόπο με τον οποίο η ενεργειακή απόδοση συμβάλλει στην οικονομικά αποδοτική επίτευξη των εθνικών στόχων για ανταγωνιστική οικονομία χαμηλών ανθρακούχων εκπομπών, ασφάλεια του ενεργειακού εφοδιασμού και αντιμετώπιση της ενεργειακής φτώχειας. Πρόσθετες πληροφορίες σχετικά με ειδικούς στόχους όσον αφορά την απόκριση της ζήτησης, τη συγκέντρωση, την ευελιξία του συστήματος, τα έξυπνα δίκτυα, την αποθήκευση, την κατανεμημένη παραγωγή, την προστασία των καταναλωτών και την ανταγωνιστικότητα στον τομέα λιανικής διάθεσης της ενέργειας αποτελούν επίσης σημαντικά στοιχεία που πρέπει να εξεταστούν στο τελικό σχέδιο, προκειμένου να διασφαλιστεί η διαχείριση της υλοποίησης του στόχου για ηλεκτρική ενέργεια κατά 100 % από ανανεώσιμες πηγές έως το 2030. Είναι σημαντικό το ολοκληρωμένο τελικό σχέδιο να περιλαμβάνει λεπτομερή περιγραφή όλων των επιδοτήσεων στον τομέα της ενέργειας, καθώς και των εθνικών πολιτικών, των μέτρων και των χρονοδιαγραμμάτων για τη σταδιακή κατάργησή τους, ιδίως για τα ορυκτά καύσιμα. Το σχέδιο θα βελτιωθεί επίσης με την παροχή πληροφοριών σχετικά με τον τρόπο με τον οποίο οι κίνδυνοι της κλιματικής αλλαγής μπορεί να επηρεάσουν τον ενεργειακό εφοδιασμό. Οι στόχοι στο πλαίσιο της διάστασης της έρευνας, καινοτομίας και ανταγωνιστικότητας πρέπει να στηρίζουν και τις προσπάθειες που σχεδιάζονται για τις άλλες διαστάσεις της Ενεργειακής Ένωσης.

                  (14)

                  Το τελικό ενοποιημένο εθνικό σχέδιο για την ενέργεια και το κλίμα θα ωφεληθεί από την παρουσίαση μιας ακόμη διεξοδικότερης ανάλυσης σχετικά με τη θέση την οποία κατέχει σήμερα στην παγκόσμια αγορά ο τομέας των τεχνολογιών χαμηλών ανθρακούχων εκπομπών, μεταξύ άλλων όσον αφορά την απαλλαγή από τις ανθρακούχες εκπομπές των ενεργοβόρων και υψηλής έντασης άνθρακα βιομηχανικών τομέων. Με βάση τη στρατηγική εξαγωγών ενεργειακών τεχνολογιών, στο τελικό σχέδιο θα μπορούσαν να συμπεριληφθούν μετρήσιμοι στόχοι για το μέλλον, καθώς και πολιτικές και μέτρα για την επίτευξή τους. Το τελικό ενοποιημένο εθνικό σχέδιο για την ενέργεια και το κλίμα θα μπορούσε επίσης να δώσει έμφαση στη μείωση των εκπομπών αερίων του θερμοκηπίου η οποία προκύπτει από φιλόδοξες δράσεις που σχετίζονται με την κυκλική οικονομία.

                  (15)

                  Οι συστάσεις της Επιτροπής προς τη Δανία βασίζονται στην αξιολόγηση του προσχεδίου του ενοποιημένου εθνικού σχεδίου της Δανίας για την ενέργεια και το κλίμα, το οποίο δημοσιεύεται μαζί με την παρούσα σύσταση (7),

            ΣΥΝΙΣΤΑ ΣΤΗ ΔΑΝΙΑ ΝΑ ΑΝΑΛΑΒΕΙ ΔΡΑΣΗ ΓΙΑ:

                  1.

                  Να αποσαφηνίσει τον τρόπο με τον οποίο σκοπεύει να επιτύχει τον στόχο που έχει θέσει για το 2030 όσον αφορά τις εκπομπές αερίων θερμοκηπίου για τις εκπομπές που δεν καλύπτονται από το σύστημα εμπορίας δικαιωμάτων εκπομπών της ΕΕ (-39 % σε σύγκριση με το 2005), μεταξύ άλλων με τη θέσπιση περαιτέρω οικονομικά αποδοτικών πολιτικών στον οικοδομικό τομέα και τον περαιτέρω καθορισμό των προγραμματισμένων πολιτικών στον τομέα των μεταφορών, καθώς και τον προσδιορισμό της προβλεπόμενης χρήσης των δυνατοτήτων ευελιξίας μεταξύ του τομέα του επιμερισμού των προσπαθειών, του τομέα της χρήσης γης, αλλαγής χρήσης γης και δασοκομίας, και του τομέα του συστήματος εμπορίας δικαιωμάτων εκπομπών.

                  2.

                  Να στηρίξει το ευπρόσδεκτο επίπεδο φιλοδοξίας για μερίδιο ενέργειας από ανανεώσιμες πηγές ύψους 55 % για το 2030, ως συνεισφορά της Δανίας στον στόχο της Ένωσης για το 2030 για την ενέργεια από ανανεώσιμες πηγές, με λεπτομερείς και ποσοτικοποιημένες πολιτικές και μέτρα που να συνάδουν με τις υποχρεώσεις που καθορίζονται στην οδηγία (ΕΕ) 2018/2001 του Ευρωπαϊκού Κοινοβουλίου και του Συμβουλίου (8), προκειμένου να καταστεί δυνατή η έγκαιρη και οικονομικά αποδοτική επίτευξη αυτής της συνεισφοράς. Να διευκρινίσει, μεταξύ άλλων, το επίπεδο της ενδεικτικής πορείας που επιτυγχάνει όλα τα σημεία αναφοράς σύμφωνα με το άρθρο 4 στοιχείο α) σημείο 2) του κανονισμού (ΕΕ) 2018/1999. Επιπλέον, να προτείνει πορείες και αντίστοιχα μέτρα στον τομέα των μεταφορών για την επίτευξη του στόχου για τις μεταφορές σύμφωνα με το άρθρο 25 της οδηγίας (ΕΕ) 2018/2001. Να παράσχει πρόσθετες λεπτομέρειες σχετικά με ειδικά μέτρα για τη διασφάλιση της βιωσιμότητας του εφοδιασμού και της χρήσης βιομάζας στον τομέα της ενέργειας, δεδομένης της σημαντικής συμβολής της βιομάζας στο σύνολο του ενεργειακού μείγματος της Δανίας.

                  3.

                  Να αυξήσει σημαντικά τη φιλοδοξία της όσον αφορά τη μείωση της κατανάλωσης τελικής και πρωτογενούς ενέργειας το 2030, δεδομένης της ανάγκης να αυξηθεί το επίπεδο των προσπαθειών για την επίτευξη του στόχου ενεργειακής απόδοσης της Ένωσης για το 2030. Να προτείνει πιο φιλόδοξες πολιτικές και μέτρα που, αφενός, θα αντισταθμίσουν τις πιθανές επιπτώσεις της σημαντικής μείωσης των επιπέδων χρηματοδότησης για την ενεργειακή απόδοση και τις συμφωνηθείσες μειώσεις του ενεργειακού φόρου, και, αφετέρου, θα αποφέρουν πρόσθετη εξοικονόμηση ενέργειας έως το 2030. Να συμπεριλάβει νέα μέτρα που σχεδιάζονται με σκοπό –και είναι ικανά– να αποφέρουν την εξοικονόμηση ενέργειας που απαιτείται βάσει του άρθρου 7 της οδηγίας 2012/27/ΕΕ. Αυτό είναι ιδιαίτερα σημαντικό υπό το πρίσμα της απόφασης της Δανίας να διακόψει το υφιστάμενο καθεστώς επιβολής της υποχρέωσης ενεργειακής απόδοσης, το οποίο θα μειώσει τη διαθέσιμη χρηματοδότηση για τις δράσεις εξοικονόμησης τελικής ενέργειας. Να παράσχει μεγαλύτερη σαφήνεια σχετικά με τα πραγματικά μέτρα που μπορούν να ανταποκριθούν στις φιλοδοξίες για καθαρότερες και αποτελεσματικότερες μεταφορές και οχήματα.

                  4.

                  Να θέσει σαφείς, μετρήσιμους και μακρόπνοους στόχους όσον αφορά την ενοποίηση της αγοράς.

                  5.

                  Να επεξεργαστεί περαιτέρω τους εθνικούς στόχους και τις επιδιώξεις χρηματοδότησης που πρέπει να επιτευχθούν έως το 2030 στον τομέα της έρευνας, καινοτομίας και ανταγωνιστικότητας, ιδίως όσους σχετίζονται με την Ενεργειακή Ένωση, ώστε να είναι άμεσα μετρήσιμοι και κατάλληλοι για τον επιδιωκόμενο σκοπό, που είναι να υποστηριχθεί η υλοποίηση των επιδιώξεων στις άλλες διαστάσεις του ενοποιημένου εθνικού σχεδίου για την ενέργεια και το κλίμα. Να υποστηρίξει τους στόχους αυτούς με συγκεκριμένες και κατάλληλες πολιτικές και μέτρα, συμπεριλαμβανομένων εκείνων που πρέπει να αναπτυχθούν σε συνεργασία με άλλα κράτη μέλη, όπως το ευρωπαϊκό στρατηγικό σχέδιο ενεργειακών τεχνολογιών.

                  6.

                  Να διευρύνει τις ήδη καλές ρυθμίσεις περιφερειακής συνεργασίας, ειδικότερα με τις άλλες βόρειες χώρες (Φινλανδία, Ισλανδία, Νορβηγία και Σουηδία) και τις χώρες της Βαλτικής (Εσθονία, Λετονία και Λιθουανία) σε άλλους μηχανισμούς συνεργασίας. Στους πιθανούς τομείς ενισχυμένης συνεργασίας στον τομέα της ενέργειας από ανανεώσιμες πηγές περιλαμβάνονται οι προγραμματισμένες στατιστικές μεταβιβάσεις ή τα υβριδικά έργα ανανεώσιμων πηγών ενέργειας, όπου η υπεράκτια αιολική ενέργεια συνδέεται με περισσότερες από μία αγορές. Όσον αφορά την έρευνα και την καινοτομία, στους πιθανούς τομείς ενισχυμένης συνεργασίας περιλαμβάνονται η ευθυγράμμιση των ερευνητικών προγραμμάτων, η συντονισμένη χρηματοδότηση και ο εντοπισμός συνεργειών με άλλα κράτη μέλη και με προγράμματα και πρωτοβουλίες της Ένωσης.

                  7.

                  Να διευρύνει την παρασχεθείσα ανάλυση των επενδυτικών αναγκών παρέχοντας εκτίμηση των αναγκών από πλευράς δημόσιων και ιδιωτικών επενδύσεων των προγραμματισμένων πολιτικών για την επίτευξη των στόχων για το κλίμα και την ενέργεια έως το 2030 και αναφέροντας τις πιθανές πηγές χρηματοδότησής τους.

                  8.

                  Να απαριθμήσει όλες τις επιδοτήσεις στον τομέα της ενέργειας, συμπεριλαμβανομένων ιδίως των επιδοτήσεων στα ορυκτά καύσιμα, και τις δράσεις που αναλαμβάνονται, καθώς και τα σχέδια για τη σταδιακή κατάργησή τους.

                  9.

                  Να συμπληρώσει την ευπρόσδεκτη ενσωμάτωση των πολιτικών για τον μετριασμό της κλιματικής αλλαγής και την ατμοσφαιρική ρύπανση με περισσότερα ποσοτικά στοιχεία, συμπεριλαμβάνοντας τουλάχιστον τις απαιτούμενες πληροφορίες για τις προβολές των εκπομπών ατμοσφαιρικών ρύπων στο πλαίσιο των προγραμματισμένων πολιτικών και μέτρων.

                  10.

                  Να ενσωματώσει καλύτερα τις πτυχές της δίκαιης και ισότιμης μετάβασης, ιδίως με την παροχή περισσότερων λεπτομερειών για τις κοινωνικές επιπτώσεις και τις επιπτώσεις στην απασχόληση και στις δεξιότητες που θα έχουν οι στόχοι, οι πολιτικές και τα μέτρα που έχουν προγραμματιστεί.

         Βρυξέλλες, 18 Ιουνίου 2019.

               Για την Επιτροπή

            Miguel ARIAS CAÑETE

               Μέλος της Επιτροπής

         (1)  ΕΕ L 328 της 21.12.2018, σ. 1.

         (2)  SWD(2019) 275.

         (3)  Οδηγία 2012/27/ΕΕ του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για την ενεργειακή απόδοση, την τροποποίηση των οδηγιών 2009/125/ΕΚ και 2010/30/ΕΕ και την κατάργηση των οδηγιών 2004/8/ΕΚ και 2006/32/ΕΚ (ΕΕ L 315 της 14.11.2012, σ. 1).

         (4)  SWD (2019) 1003 final.

         (5)  COM (2019) 504 final της 5ης Ιουνίου 2019.

         (6)  SWD(2019) 275.

         (7)  SWD(2019) 275.

         (8)  Οδηγία (ΕΕ) 2018/2001 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για την προώθηση της χρήσης ενέργειας από ανανεώσιμες πηγές (ΕΕ L 328 της 21.12.2018, σ. 82).


title: Σύσταση της Επιτροπής, της 18ης Ιουνίου 2019, σχετικά με το προσχέδιο του ενοποιημένου εθνικού σχεδίου της Γερμανίας για την ενέργεια και το κλίμα για την περίοδο 2021-2030

text:
               3.9.2019

               EL

               Επίσημη Εφημερίδα της Ευρωπαϊκής Ένωσης

               C 297/17

      ΣΥΣΤΑΣΗ ΤΗΣ ΕΠΙΤΡΟΠΗΣ
      της 18ης Ιουνίου 2019
      σχετικά με το προσχέδιο του ενοποιημένου εθνικού σχεδίου της Γερμανίας για την ενέργεια και το κλίμα για την περίοδο 2021-2030
      (2019/C 297/05)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τον κανονισμό (ΕΕ) 2018/1999 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για τη διακυβέρνηση της Ενεργειακής Ένωσης και της Δράσης για το Κλίμα, για την τροποποίηση των κανονισμών (ΕΚ) αριθ. 663/2009 και (ΕΚ) αριθ. 715/2009 του Ευρωπαϊκού Κοινοβουλίου και του Συμβουλίου, των οδηγιών 94/22/ΕΚ, 98/70/ΕΚ, 2009/31/ΕΚ, 2009/73/ΕΚ, 2010/31/ΕΕ, 2012/27/ΕΕ και 2013/30/ΕΕ του Ευρωπαϊκού Κοινοβουλίου και του Συμβουλίου, των οδηγιών 2009/119/ΕΚ και (ΕΕ) 2015/652 του Συμβουλίου και για την κατάργηση του κανονισμού (ΕΕ) αριθ. 525/2013 του Ευρωπαϊκού Κοινοβουλίου και του Συμβουλίου (1), και ιδίως το άρθρο 9 παράγραφος 2,
      Εκτιμώντας τα ακόλουθα:

                  (1)

                  Δυνάμει του κανονισμού (ΕΕ) 2018/1999, κάθε κράτος μέλος υποχρεούται να υποβάλει στην Επιτροπή προσχέδιο του ενοποιημένου εθνικού σχεδίου για την ενέργεια και το κλίμα που καλύπτει την περίοδο από το 2021 έως το 2030 σύμφωνα με το άρθρο 3 παράγραφος 1 και το παράρτημα I του εν λόγω κανονισμού. Τα πρώτα προσχέδια των ενοποιημένων εθνικών σχεδίων για την ενέργεια και το κλίμα έπρεπε να υποβληθούν έως τις 31 Δεκεμβρίου 2018.

                  (2)

                  Η Γερμανία υπέβαλε το προσχέδιο του ενοποιημένου εθνικού σχεδίου για την ενέργεια και το κλίμα στις 20 Δεκεμβρίου 2018. Η υποβολή του εν λόγω προσχεδίου αποτελεί τη βάση και το πρώτο βήμα της επαναληπτικής διαδικασίας μεταξύ της Επιτροπής και των κρατών μελών για την οριστικοποίηση των ενοποιημένων εθνικών σχεδίων για την ενέργεια και το κλίμα και την επακόλουθη εφαρμογή τους.

                  (3)

                  Δυνάμει του κανονισμού (ΕΕ) 2018/1999, η Επιτροπή οφείλει να αξιολογήσει τα προσχέδια των ενοποιημένων εθνικών σχεδίων για την ενέργεια και το κλίμα. Η Επιτροπή προέβη σε εμπεριστατωμένη αξιολόγηση του προσχεδίου του ενοποιημένου εθνικού σχεδίου της Γερμανίας για την ενέργεια και το κλίμα, λαμβάνοντας υπόψη τα σχετικά στοιχεία του κανονισμού (ΕΕ) 2018/1999. Η εν λόγω αξιολόγηση (2) δημοσιεύεται μαζί με την παρούσα σύσταση. Οι συστάσεις που ακολουθούν βασίζονται στην εν λόγω αξιολόγηση.

                  (4)

                  Ειδικότερα, οι συστάσεις της Επιτροπής μπορούν να εξετάζουν i) το επίπεδο φιλοδοξίας των στόχων, επιδιώξεων και συνεισφορών για τη συλλογική επίτευξη των στόχων της Ενεργειακής Ένωσης και, ιδίως, των επιδιώξεων της Ένωσης για το 2030 όσον αφορά τις ανανεώσιμες πηγές ενέργειας και την ενεργειακή απόδοση, καθώς και το επίπεδο διασυνδεσιμότητας ηλεκτρικής ενέργειας στο οποίο αποσκοπεί το κράτος μέλος το 2030, ii) τις πολιτικές και τα μέτρα σχετικά με τους στόχους σε επίπεδο κράτους μέλους και Ένωσης, καθώς και άλλες πολιτικές και μέτρα με ενδεχόμενο διασυνοριακό ενδιαφέρον, iii) οποιεσδήποτε πρόσθετες πολιτικές και μέτρα που ενδεχομένως απαιτούνται στο πλαίσιο των ενοποιημένων εθνικών σχεδίων για την ενέργεια και το κλίμα, iv) τις αλληλεπιδράσεις και τη συνοχή των υπαρχουσών και των προγραμματισμένων πολιτικών και μέτρων που περιλαμβάνονται στο ενοποιημένο εθνικό σχέδιο για την ενέργεια και το κλίμα στο πλαίσιο μίας διάστασης και μεταξύ διαφορετικών διαστάσεων της Ενεργειακής Ένωσης.

                  (5)

                  Κατά την εκπόνηση των συστάσεών της, η Επιτροπή εξέτασε την ανάγκη, αφενός, να αθροιστούν ορισμένες ποσοτικοποιημένες προγραμματισμένες συνεισφορές από όλα τα κράτη μέλη, προκειμένου να αξιολογηθεί η φιλοδοξία σε επίπεδο Ένωσης και, αφετέρου, να παρασχεθεί επαρκής χρόνος σε κάθε κράτος μέλος, ώστε να λάβει δεόντως υπόψη τις συστάσεις της Επιτροπής πριν οριστικοποιήσει το ενοποιημένο εθνικό σχέδιο για την ενέργεια και το κλίμα.

                  (6)

                  Οι συστάσεις της Επιτροπής όσον αφορά τις φιλοδοξίες των κρατών μελών για την ενέργεια από ανανεώσιμες πηγές βασίζονται σε έναν μαθηματικό τύπο που ορίζεται στο παράρτημα II του κανονισμού (ΕΕ) 2018/1999 και βασίζεται σε αντικειμενικά κριτήρια.

                  (7)

                  Όσον αφορά την ενεργειακή απόδοση, οι συστάσεις της Επιτροπής βασίζονται στην αξιολόγηση του εθνικού επιπέδου φιλοδοξίας που περιλαμβάνεται στο προσχέδιο ενοποιημένου εθνικού σχεδίου για την ενέργεια και το κλίμα, σε σύγκριση με το συλλογικό επίπεδο των προσπαθειών που απαιτούνται για την επίτευξη των επιδιώξεων της Ένωσης, λαμβάνοντας υπόψη τις πληροφορίες που παρέχονται για συγκεκριμένες εθνικές περιστάσεις, κατά περίπτωση. Οι τελικές εθνικές συνεισφορές στον τομέα της ενεργειακής απόδοσης θα πρέπει να αντικατοπτρίζουν το οικονομικά αποδοτικό δυναμικό εξοικονόμησης ενέργειας και να υποστηρίζονται από μια στιβαρή μακροπρόθεσμη στρατηγική ανακαίνισης κτιρίων και μέτρα εφαρμογής της υποχρέωσης εξοικονόμησης ενέργειας που απορρέει από το άρθρο 7 της οδηγίας 2012/27/ΕΕ του Ευρωπαϊκού Κοινοβουλίου και του Συμβουλίου (3). Τα κράτη μέλη θα πρέπει επίσης να αποδείξουν ότι έχουν λάβει δεόντως υπόψη την αρχή της προτεραιότητας στην ενεργειακή απόδοση, ιδίως εξηγώντας τον τρόπο με τον οποίο η ενεργειακή απόδοση συμβάλλει στην οικονομικά αποδοτική επίτευξη των εθνικών στόχων για ανταγωνιστική οικονομία χαμηλών ανθρακούχων εκπομπών, ασφάλεια του ενεργειακού εφοδιασμού και αντιμετώπιση της ενεργειακής φτώχειας.

                  (8)

                  Βάσει του κανονισμού για τη διακυβέρνηση, τα κράτη μέλη οφείλουν να παρέχουν μια γενική επισκόπηση των επενδύσεων που απαιτούνται για την επίτευξη των στόχων, των επιδιώξεων και των συνεισφορών που καθορίζονται στο ενοποιημένο εθνικό σχέδιο για την ενέργεια και το κλίμα, καθώς και μια γενική εκτίμηση των πηγών των εν λόγω επενδύσεων. Τα εθνικά σχέδια για την ενέργεια και το κλίμα θα πρέπει να διασφαλίζουν τη διαφάνεια και την προβλεψιμότητα των εθνικών πολιτικών και μέτρων εγγύησης της ασφάλειας των επενδυτών.

                  (9)

                  Παράλληλα, στο πλαίσιο του κύκλου του Ευρωπαϊκού Εξαμήνου 2018-2019, η Επιτροπή έχει δώσει ιδιαίτερη έμφαση στις επενδυτικές ανάγκες των κρατών μελών στους τομείς της ενέργειας και του κλίματος. Αυτό αντικατοπτρίζεται στην έκθεση χώρας του 2019 για τη Γερμανία (4) και στη σύσταση της Επιτροπής για σύσταση του Συμβουλίου προς τη Γερμανία (5), στο πλαίσιο της διαδικασίας του Ευρωπαϊκού Εξαμήνου. Η Επιτροπή, στην αξιολόγηση των προσχεδίων των ενοποιημένων εθνικών σχεδίων για την ενέργεια και το κλίμα, έλαβε υπόψη τις τελευταίες διαπιστώσεις και συστάσεις του Ευρωπαϊκού Εξαμήνου. Οι συστάσεις της Επιτροπής είναι συμπληρωματικές των τελευταίων ειδικών ανά χώρα συστάσεων που εκδόθηκαν στο πλαίσιο του Ευρωπαϊκού Εξαμήνου. Τα κράτη μέλη θα πρέπει επίσης να διασφαλίζουν ότι στα ενοποιημένα εθνικά σχέδιά τους για την ενέργεια και το κλίμα λαμβάνονται υπόψη οι τελευταίες ειδικές ανά χώρα συστάσεις που έχουν εκδοθεί στο πλαίσιο του Ευρωπαϊκού Εξαμήνου.

                  (10)

                  Επιπλέον, βάσει του κανονισμού για τη διακυβέρνηση, κάθε κράτος μέλος οφείλει να λαμβάνει δεόντως υπόψη τυχόν συστάσεις της Επιτροπής στο προσχέδιο του ενοποιημένου εθνικού σχεδίου για την ενέργεια και το κλίμα που πρέπει να υποβληθεί έως τις 31 Δεκεμβρίου 2019 και, εάν το ενδιαφερόμενο κράτος μέλος δεν λάβει υπόψη σύσταση ή ουσιώδες μέρος αυτής, το εν λόγω κράτος μέλος θα πρέπει να παρέχει και να δημοσιοποιεί τη σχετική αιτιολογία.

                  (11)

                  Κατά περίπτωση, τα κράτη μέλη θα πρέπει, στα ενοποιημένα εθνικά τους σχέδια για την ενέργεια και το κλίμα και στις επικαιροποιήσεις τους κατά τα επόμενα έτη, να αναφέρουν τα ίδια δεδομένα με τα δεδομένα που υποβάλλουν στην Eurostat ή στον Ευρωπαϊκό Οργανισμό Περιβάλλοντος. Η χρήση της ίδιας πηγής και, εφόσον είναι διαθέσιμες, των ευρωπαϊκών στατιστικών, είναι επίσης ουσιαστικής σημασίας για τον υπολογισμό της βάσης αναφοράς για τη μοντελοποίηση και τις προβολές. Η χρήση των ευρωπαϊκών στατιστικών θα επιτρέψει την καλύτερη συγκρισιμότητα των δεδομένων και των προβολών που χρησιμοποιούνται στα ενοποιημένα εθνικά σχέδια για την ενέργεια και το κλίμα.

                  (12)

                  Στο τελικό ενοποιημένο εθνικό σχέδιο για την ενέργεια και το κλίμα πρέπει να περιλαμβάνονται όλα τα στοιχεία του παραρτήματος I του κανονισμού (ΕΕ) 2018/1999. Στο πλαίσιο αυτό, θα πρέπει να αξιολογούνται οι μακροοικονομικές επιπτώσεις των προγραμματισμένων πολιτικών και μέτρων και, στο μέτρο του εφικτού, οι επιπτώσεις στην υγεία, στο περιβάλλον, στην απασχόληση και στην εκπαίδευση, οι επιπτώσεις στις δεξιότητες και οι κοινωνικές επιπτώσεις. Στην κατάρτιση του τελικού ενοποιημένου εθνικού σχεδίου για την ενέργεια και το κλίμα πρέπει να συμμετέχουν το κοινό και άλλοι ενδιαφερόμενοι φορείς. Αυτά και άλλα στοιχεία περιγράφονται λεπτομερώς στο έγγραφο εργασίας των υπηρεσιών της Επιτροπής που δημοσιεύεται μαζί με την παρούσα σύσταση (6).

                  (13)

                  Λαμβάνοντας υπόψη τη συνολικά ικανοποιητική θέσπιση εθνικών επιδιώξεων της πολιτικής για την ενέργεια και το κλίμα που περιγράφονται στο προσχέδιο, στο τελικό σχέδιο θα μπορούσαν να προσδιοριστούν οι κύριες αλληλεπιδράσεις μεταξύ των επιδιώξεων αυτών τόσο από την άποψη των εθνικών επιπέδων φιλοδοξίας όσο και από την άποψη των προσωρινών, προγραμματισμένων, πρόσθετων και υφιστάμενων μέσων πολιτικής. Η περαιτέρω ανάλυση της σύζευξης των τομέων και της σχετικής δομής κινήτρων σε διάφορους τομείς της οικονομίας θα διευκόλυνε μια πιο ολοκληρωμένη αντιμετώπιση της συνοχής των πολιτικών και των μέτρων εντός και μεταξύ των διαστάσεων της Ενεργειακής Ένωσης. Στο πλαίσιο αυτό, θα μπορούσε να εξεταστεί το ενδεχόμενο να προσδιοριστούν οι επενδυτικές ανάγκες σε όλες τις διαστάσεις της Ενεργειακής Ένωσης, να αποτραπούν οι αιφνίδιες επιπτώσεις της αλλαγής των τιμών με τη διασφάλιση της σταδιακής κατάργησης των επιδοτήσεων ενέργειας με μακροπρόθεσμη προοπτική, καθώς και να ληφθούν μέτρα για τον μετριασμό των επιπτώσεων στους ευάλωτους καταναλωτές μέσω μέτρων για την ενεργειακή φτώχεια. Μια συνολική εκτίμηση επιπτώσεων θα μπορούσε να συμβάλει στην αντιμετώπιση των αλληλεπιδράσεων μεταξύ των πολιτικών, π.χ. με την ποσοτικοποίηση των επιπτώσεων στις εκτιμώμενες εκπομπές και απορροφήσεις από τις δραστηριότητες χρήσης γης, αλλαγής χρήσης γης και δασοκομίας μιας βιώσιμης παροχής βιομάζας για ενεργειακούς σκοπούς, συμπεριλαμβανομένων των κινδύνων για την ενεργειακή ασφάλεια που οφείλονται στην κλιματική αλλαγή. Η συμπερίληψη στο τελικό σχέδιο μιας ποσοτικής επισκόπησης της ανάπτυξης των διαφόρων πηγών ευελιξίας που απαιτούνται για την ενσωμάτωση του αυξανόμενου μεριδίου της ενέργειας από ανανεώσιμες πηγές στο σύστημα ηλεκτρικής ενέργειας θα μπορούσε να συμβάλει στην αντιμετώπιση πρόσθετων αλληλεπιδράσεων μεταξύ των διαστάσεων της Ενεργειακής Ένωσης. Θα μπορούσαν να συμπεριληφθούν σε μεγαλύτερο βαθμό πληροφορίες σχετικά με τον τρόπο με τον οποίο η αρχή της προτεραιότητας στην ενεργειακή απόδοση λαμβάνεται υπόψη στις εθνικές πολιτικές και στα εθνικά μέτρα στις διάφορες διαστάσεις της Ενεργειακής Ένωσης.

                  (14)

                  Ένα πρόσθετο στοιχείο που χρήζει αυξημένης προσοχής είναι η ανταγωνιστικότητα της βιομηχανίας και οι τομείς όπου διαπιστώνονται ανταγωνιστικά πλεονεκτήματα και πιθανές προκλήσεις για τη Γερμανία κατά την ενεργειακή της μετάβαση. Ωφέλιμη θα είναι η αναφορά μετρήσιμων στόχων για το μέλλον, σε συνδυασμό με πολιτικές και μέτρα για την επίτευξή τους, με κατάλληλες συνδέσεις με την πολιτική για τις επιχειρήσεις, τη βιομηχανία και την εκπαίδευση. Το τελικό ενοποιημένο εθνικό σχέδιο για την ενέργεια και το κλίμα θα ωφεληθεί από μια καλύτερη αλληλεπίδραση με την κυκλική οικονομία, με έμφαση στο δυναμικό μείωσης των εκπομπών αερίων του θερμοκηπίου.

                  (15)

                  Οι συστάσεις της Επιτροπής προς τη Γερμανία βασίζονται στην αξιολόγηση του προσχεδίου του ενοποιημένου εθνικού σχεδίου της Γερμανίας για την ενέργεια και το κλίμα, το οποίο δημοσιεύεται μαζί με την παρούσα σύσταση (7),

            ΣΥΝΙΣΤΑ ΣΤΗ ΓΕΡΜΑΝΙΑ ΝΑ ΑΝΑΛΑΒΕΙ ΔΡΑΣΗ ΓΙΑ:

                  1.

                  Να προσδιορίσει οικονομικά αποδοτικές πρόσθετες πολιτικές και μέτρα, ιδίως στον οικοδομικό τομέα και στους τομείς των μεταφορών και της γεωργίας, με σκοπό την αντιμετώπιση του σημαντικού κενού που προκύπτει από τις προβολές στον στόχο που έχει θέσει για το 2030 (-38 % σε σύγκριση με το 2005) για τις εκπομπές αερίων θερμοκηπίου σε τομείς που δεν καλύπτονται από το σύστημα εμπορίας δικαιωμάτων εκπομπών της ΕΕ.

                  2.

                  Να παράσχει λεπτομερείς και ποσοτικοποιημένες πολιτικές και μέτρα σύμφωνα με τις υποχρεώσεις που ορίζονται στην οδηγία (ΕΕ) 2018/2001 του Ευρωπαϊκού Κοινοβουλίου και του Συμβουλίου (8), προκειμένου να καταστεί δυνατή η έγκαιρη και οικονομικά αποδοτική επίτευξη της συνεισφοράς της Γερμανίας (μερίδιο ενέργειας από ανανεώσιμες πηγές 30 %) στον στόχο της Ένωσης για την ενέργεια από ανανεώσιμες πηγές για το 2030. Να προτείνει πορείες και να παράσχει ειδικά μέτρα για την επίτευξη του στόχου για τις μεταφορές σύμφωνα με το άρθρο 25 της οδηγίας (ΕΕ) 2018/2001. Να παράσχει πρόσθετες λεπτομέρειες σχετικά με τα υποστηρικτικά πλαίσια για την ιδιοκατανάλωση ενέργειας από ανανεώσιμες πηγές και τις κοινότητες ενέργειας από ανανεώσιμες πηγές σύμφωνα με τα άρθρα 21 και 22 της οδηγίας (ΕΕ) 2018/2001, συμπεριλαμβανομένης της απλούστευσης των διοικητικών διαδικασιών.

                  3.

                  Να παράσχει μια επαρκώς φιλόδοξη εθνική συνεισφορά για την κατανάλωση τόσο πρωτογενούς όσο και τελικής ενέργειας, η οποία λαμβάνει υπόψη την ανάγκη να αυξηθεί, συλλογικά, το επίπεδο των προσπαθειών που απαιτούνται για την επίτευξη του στόχου της Ένωσης για το 2030, και να στηρίξει την εθνική συνεισφορά με πολιτικές και μέτρα σε κλίμακα επαρκή για την επίτευξη της αντίστοιχης εξοικονόμησης ενέργειας. Να προσδιορίσει σαφώς τις πολιτικές που προγραμματίζεται να εγκριθούν και να εφαρμοστούν την περίοδο 2021-2030, τις αναμενόμενες επιπτώσεις τους καθώς και το χρονοδιάγραμμα εφαρμογής τους και τις δημοσιονομικές απαιτήσεις.

                  4.

                  Να εξειδικεύσει τα μέτρα για την υποστήριξη των στόχων ενεργειακής ασφάλειας όσον αφορά τη διαφοροποίηση του εφοδιασμού και τη μείωση της ενεργειακής εξάρτησης, συμπεριλαμβανομένων μέτρων για την εξασφάλιση ευελιξίας, καθώς και να παράσχει πληροφορίες σχετικά με τη σταδιακή κατάργηση της πυρηνικής ενέργειας.

                  5.

                  Να θέσει μακρόπνοους στόχους και επιδιώξεις όσον αφορά την ενοποίηση της αγοράς, ιδίως μέτρα για την ενίσχυση των σημάτων της αγοράς και τη βελτίωση του αποτελεσματικού αντίκτυπου των συνιστωσών της αγοράς στην τιμή της ηλεκτρικής ενέργειας. Να συμπεριλάβει χρονοδιάγραμμα με κατάλληλα μέτρα για την εξάλειψη της διαρθρωτικής συμφόρησης του συστήματος ηλεκτρικής ενέργειας και να παράσχει στην αγορά αποτελεσματικά σήματα αναχώρησης και χωροθέτησης ως σημαντικό στοιχείο του τελικού ενοποιημένου εθνικού σχεδίου για την ενέργεια και το κλίμα, ιδίως ως βάση για περαιτέρω συνεργασία και συντονισμό με άλλα κράτη μέλη και ενόψει της λειτουργίας της εσωτερικής αγοράς ενέργειας.

                  6.

                  Να αποσαφηνίσει περαιτέρω τους εθνικούς στόχους και τις επιδιώξεις χρηματοδότησης που πρέπει να επιτευχθούν μεταξύ 2022 και 2030 στον τομέα της έρευνας, καινοτομίας και ανταγωνιστικότητας, ιδίως όσους σχετίζονται με την Ενεργειακή Ένωση, ώστε να είναι άμεσα μετρήσιμοι και κατάλληλοι για τον επιδιωκόμενο σκοπό, που είναι να υποστηριχθεί η υλοποίηση των επιδιώξεων στις άλλες διαστάσεις του ενοποιημένου εθνικού σχεδίου για την ενέργεια και το κλίμα. Να υποστηρίξει τους στόχους αυτούς με συγκεκριμένες και κατάλληλες πολιτικές και μέτρα, συμπεριλαμβανομένων εκείνων που πρέπει να αναπτυχθούν σε συνεργασία με άλλα κράτη μέλη, όπως το ευρωπαϊκό στρατηγικό σχέδιο ενεργειακών τεχνολογιών.

                  7.

                  Να συνεχίσει, τόσο κατά την οριστικοποίηση του ενοποιημένου εθνικού σχεδίου για την ενέργεια και το κλίμα όσο και κατά τη διάρκεια της εφαρμογής του, την περιφερειακή συνεργασία στο πλαίσιο των αντίστοιχων ομάδων υψηλού επιπέδου και τις διαβουλεύσεις με τα γειτονικά κράτη μέλη. Στο πλαίσιο αυτό, να εστιάσει στη σταδιακή κατάργηση του γαιάνθρακα και του λιγνίτη, στην ανάπτυξη των ανανεώσιμων πηγών ενέργειας και στην εσωτερική αγορά ενέργειας, στην αντιμετώπιση ζητημάτων όπως τα επίπεδα διασύνδεσης και η δυναμικότητα από το 2021 και μετά, στα μέτρα περιφερειακής συνεργασίας που σχετίζονται με την αξιολόγηση της επάρκειας του συστήματος, στη δίκαιη μετάβαση και στις αλλαγές του ενεργειακού συστήματος που απαιτούνται για την κάλυψη υψηλότερων μεριδίων ανανεώσιμων πηγών ενέργειας τα οποία αναμένεται να τροποποιήσουν το διασυνοριακό εμπόριο ηλεκτρικής ενέργειας, επιτείνοντας παράλληλα την ανάγκη για ευελιξία του συστήματος.

                  8.

                  Να επεκτείνει την ανάλυση των επενδυτικών αναγκών που προβλέπονται για τις υποδομές μεταφοράς ηλεκτρικής ενέργειας σε μια γενική επισκόπηση των επενδυτικών αναγκών για την επίτευξη των στόχων της για την ενέργεια και το κλίμα. Να παράσχει μια γενική αξιολόγηση των πηγών των εν λόγω επενδύσεων, συμπεριλαμβανομένης της κατάλληλης χρηματοδότησης σε εθνικό, περιφερειακό και ενωσιακό επίπεδο.

                  9.

                  Να απαριθμήσει όλες τις επιδοτήσεις στον τομέα της ενέργειας, συμπεριλαμβανομένων ιδίως των επιδοτήσεων στα ορυκτά καύσιμα, και τις δράσεις που αναλαμβάνονται, καθώς και τα σχέδια για τη σταδιακή κατάργησή τους.

                  10.

                  Να συμπληρώσει την ανάλυση των αλληλεπιδράσεων με την πολιτική για την ποιότητα του αέρα και τις εκπομπές αερίων ρύπων, παρουσιάζοντας και ποσοτικοποιώντας τις επιπτώσεις στην ατμοσφαιρική ρύπανση για κάθε επιμέρους σενάριο, παρέχοντας πληροφορίες τεκμηρίωσης και εξετάζοντας τις συνέργειες και τα φαινόμενα αντιστάθμισης.

                  11.

                  Να ενσωματώσει τις πτυχές της δίκαιης και ισότιμης μετάβασης, παρέχοντας ιδίως περισσότερες λεπτομέρειες σχετικά με τις κοινωνικοοικονομικές επιπτώσεις της ενεργειακής μετάβασης και της προγραμματισμένης σταδιακής κατάργησης του γαιάνθρακα ή των προσαρμογών σε άλλους τομείς υψηλής έντασης άνθρακα. Να περιγράψει τις σχετικές κοινωνικές επιπτώσεις και τις επιπτώσεις στην απασχόληση και στις δεξιότητες που θα έχουν οι στόχοι, οι πολιτικές και τα μέτρα που έχουν προγραμματιστεί. Να αναπτύξει περαιτέρω την προσέγγιση για την αντιμετώπιση των ζητημάτων ενεργειακής φτώχειας, μεταξύ άλλων με την παροχή ειδικής εκτίμησης της ενεργειακής φτώχειας όπως απαιτείται βάσει του κανονισμού (ΕΕ) 2018/1999.

         Βρυξέλλες, 18 Ιουνίου 2019.

               Για την Επιτροπή

            Miguel ARIAS CAÑETE

               Μέλος της Επιτροπής

         (1)  ΕΕ L 328 της 21.12.2018, σ. 1.

         (2)  SWD(2019) 229.

         (3)  Οδηγία 2012/27/ΕΕ του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, για την ενεργειακή απόδοση, την τροποποίηση των οδηγιών 2009/125/ΕΚ και 2010/30/ΕΕ και την κατάργηση των οδηγιών 2004/8/ΕΚ και 2006/32/ΕΚ (ΕΕ L 315 της 14.11.2012, σ. 1).

         (4)  SWD (2019) 1004 final.

         (5)  COM (2019) 505 final της 5ης Ιουνίου 2019.

         (6)  SWD(2019) 229.

         (7)  SWD(2019) 229.

         (8)  Οδηγία (ΕΕ) 2018/2001 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για την προώθηση της χρήσης ενέργειας από ανανεώσιμες πηγές (ΕΕ L 328 της 21.12.2018, σ. 82).